text:
A1
Biblia Gɔme Ðeɖe Ŋuti Mɔfiamewo
Hebrigbe, Aramgbe, kple Helagbe, siwo wodona le blema la mee woŋlɔ Biblia ɖo zi gbãtɔ. Egbea la, woɖe Biblia bliboa alo efe akpa aɖewo gɔme ɖe gbegbɔgblɔ siwo ade 2,600 sɔŋ me. Ame siwo xlẽa Biblia la dometɔ akpa gãtɔ mese gbe siwo me woŋlɔ Biblia ɖo zi gbãtɔ la gɔme o, eya ta ele be woaɖe egɔme na wo. Mɔfiame kawo dzie wòle be woazɔ ɖo le Biblia gɔme ɖeɖe me, eye aleke wowɔ wo ŋu dɔe le Ŋɔŋlɔ Kɔkɔeawo—Xexe Yeye Gɔmeɖeɖe la gɔme ɖeɖe me?
Ame aɖewo agblɔ be nyawo gɔme ɖeɖe tẽe alo nya-ɖe-nya-nu tututue ana nuxlẽlaa nase nyawo gɔme wòasɔ ɖe ale si wònɔ le gbe gbãtɔawo me la nu. Gake menye aleae wònɔna ɣesiaɣi o. Susu siwo tae la dometɔ ʋɛ aɖewoe nye esi:
Gbegbɔgblɔ eve aɖeke mesɔ kple wo nɔewo pɛpɛpɛ le gbeŋutise, nyatutuɖowo kple ɖoɖo si nu woɖoa nyaawo ɖo me o. Hebrigbe ŋuti nufialagã S. R. Driver gblɔ be gbegbɔgblɔwo “toa vovo, menye le gbeŋutise kple nyaawo fe dzɔtsofe gome ko o, ke . . . le ɖoɖo si nu wotua nyagbewo ɖo hã gome.” Ame siwo doa gbe vovovowo la fe nuŋububu hã toa vovo. Nufialagã Driver yi edzi gblɔ be, “Eya ta ɖoɖo si nu wotua nyagbewo ɖo la metoa mɔ ɖeka le gbegbɔgblɔ vovovoawo me o.”
Esi wònye be gbegbɔgblɔ aɖeke meli si fe nyatutuɖowo kple gbeŋutisewo sɔ pɛpɛpɛ kple Hebrigbe, Aramgbe kple Helagbe siwo me woŋlɔ Biblia ɖo o ta la, Biblia gɔme ɖeɖe nya-ɖe-nya-nu gɔme manya se o, alo ate ŋu ana gɔmesesea natro gɔ̃ hã.
Gɔmesese si le nya alo nyagbe aɖe ŋu la ate ŋu atrɔ le nya siwo fo xlãe ta.
Gbegɔmeɖelaa ate ŋu aɖe nyawo gɔme ɖe nyagbeawo nu wòasɔ ɖe gbe gbãtɔawo fe nyatutuɖowo nu le tefe aɖewo, gake ele be wòaɖɔ ŋu ɖo nyuie le esia wɔwɔ me.
Ale si gɔmesesea ate ŋu atro ne woɖe nyawo gɔme nya-ɖe-nya-nu la fe kpɔɖeŋu aɖewoe nye esiawo:
Ŋɔŋlɔawo zã nya “alɔ̃” kple “dɔ alɔ̃” tsɔ ɖɔ alɔ̃dɔdɔ ŋutɔŋutɔ kpakple ku hã. (Mateo 28:13; Dɔwɔwɔwo 7:60) Le tefe siwo gɔmesese si le nya siawo ŋue nye ku la, Biblia gɔmeɖelawo ate ŋu azã nyawo abe “dɔ alɔ̃ le ku me” ene, si awɔe be nuxlẽlaa mase nyaa gɔme bubui o.—1 Korintotɔwo 7:39; 1 Tesalonikatɔwo 4:13; 2 Petro 3:4.
Apostolo Paulo zã nyagbɔgblɔ aɖe le Efesotɔwo 4:14 si fe gɔmeɖeɖe tẽe ye nye “le amewo fe aɖidakpeviwo dada me.” Blema adagana sia he susu yi ale si amewo zãa aɖidakpeviwo tsɔ baa amee dzi. Gake le gbegbɔgblɔ akpa gãtɔ me la, susu boo aɖeke manɔ nya sia me ne woɖe egɔme alea o. Nyagbɔgblɔ sia gɔme ɖeɖe be “amewo fe beble” na gɔmesesea me kɔ nyuie wu.
Le Romatɔwo 12:11 la, wozã Helagbe me nya aɖe si fe gɔmeɖeɖe tẽe ye nye “hena gbɔgbɔ la fe fiefiẽ.” Le Eʋegbe me la, egbɔgblɔ alea mana gɔmesese si le nyaa ŋu nadze o, eya ta woɖe egɔme be “[woaxɔ] dzo le gbɔgbɔ la me.”
Le Yesu fe Todzimawunya xɔŋkɔa me la, ezã nyagbɔgblɔ aɖe si gɔme woɖena zi geɖe be “Woayra ame siwo da ahe le gbɔgbɔ me la.” (Mateo 5:3, Eʋegbe Biblia) Gake nyagbɔgblɔ sia gɔme ɖeɖe nya-ɖe-nya-nu me makɔ le gbegbɔgblɔ geɖe me o. Le go aɖewo me la, wo gɔme ɖeɖe tẽe alea fiana gɔ̃ hã be “ame siwo da ahe le gbɔgbɔ me la” fe tame da alo be dzo kple kakaɖedzi mele wo me o. Gake le afi sia la, ɖe Yesu nɔ nu fiam amewo be nu si ana woakpɔ dzidzɔe nye be woade dzesii be yewohiã na Mawu fe mɔfiame, ke menye kɔɖiɖi na wofe ŋutilãmenudidiwo gbɔe wòatso o. (Luka 6:20) Eya ta egɔmeɖeɖe be “ame siwo nyae be gbɔgbɔmenuwo hiã yewo” alo “ame siwo nyae be yewohiã na Mawu” la ɖe gɔmesese si tututu le Helagbe me nyaa ŋu la fia eme kɔ nyuie.—Mateo 5:3; The New Testament in Modern English.
Le go geɖe me la, gɔmesese si le Hebrigbe me nya si gɔme woɖena be “ŋuʋaʋã” ŋu la sɔ kple gɔmesese si le eŋu le Eʋegbe me, si nye be dzi naku ame le esi wòkpɔe be yefe zɔhɛ kplikplikpli mewɔ nutefe na ye o, alo be woaʋã ŋu ame ɖe efe nunɔamesiwo ta. (Lododowo 6:34; Yesaya 11:13) Ke hã, le go bubuwo me la, Hebrigbe me nya ma ke gahea susu yia nɔnɔme nyui dzi boŋ. Le kpɔɖeŋu me, etea ŋu fiana “dzonɔameme” alo lɔlɔ̃ si ʋãa Yehowa wòdina vevie be yeakpɔ ye subɔlawo ta, alo ale si wòbiaa “ɖokuitsɔtsɔna blibo.” (2 Mose 34:14; 2 Fiawo 19:31; Ezekiel 5:13; Zakariya 8:2) Woagate ŋu azãe wòafia “ŋuʋaʋã” alo dzonɔameme si nɔa mawusubɔla wɔnutefewo me ɖe Mawu kple tadedeagu nɛ ŋu, alo ‘aʋã ŋu ɖe Mawu nu’ hã.—Psalmo 69:9; 119:139; 4 Mose 25:11.
Gɔmesese vovovowoe nɔa Hebrigbe me nya si wozãna na ame fe asi zi geɖe la ŋu. Le kpɔɖeŋu me, nya siwo fo xlã nya sia ate ŋu ana woaɖe egɔme be “ŋusẽ,” “nyo dɔme” alo ‘le efe asi me.’ (2 Samuel 8:3; 1 Fiawo 10:13; Lododowo 18:21) Le nyatefe me la, woɖe nya sia gɔme le mɔ vovovowo nu le Eʋegbe Biblia sia si nye Ŋɔŋlɔ Kɔkɔeawo—Xexe Yeye Gɔmeɖeɖe la me.
Kpɔɖeŋu siawo ɖee fia be Biblia gɔme ɖeɖe lɔ nu geɖe ɖe eme wu nya kui ɖe sia ɖe gɔme ɖeɖe tso gbe gbãtɔ siwo me woŋlɔ Biblia ɖo me la le mɔ ɖeka ma ke nu le afi sia afi si wòdze le ko. Ele be gbegɔmeɖelawo nabu nuwo ŋu nyuie ale be woazã nya siwo ana gɔmesese si tututu le gbe siwo me woŋlɔ Biblia ɖo gbã ŋu la nadze. Hekpe ɖe eŋu la, ehiã be woaŋlɔ nyawo kple nyagbewo ɖe gbe si me wole Biblia gɔme ɖem ɖo la fe gbeŋutisewo nu be egɔmesese nanɔ bɔbɔe.
Gake ele be woafo asa na nyawo gɔme ɖeɖe wòato vovo sãa na ale si wònɔ le gbe siwo me woŋlɔ Biblia ɖo zi gbãtɔ la tɔ. Gbegɔmeɖela si ɖea Biblia gɔme ɖe ale si eya ŋutɔ se nyawo gɔmee nu la ate ŋu ana gɔmesese si le nyawo ŋu natrɔ. Le mɔ ka nu? Ðewohĩ gbegɔmeɖelaa aŋlɔ nu si eya ŋutɔ susu be gbe gbãtɔawo me nyawo fia, alo aɖe nya aɖewo siwo dze le gbe gbãtɔawo me la ɖa le efe gɔmeɖeɖea me. Eya ta togbɔ be Biblia siwo gɔme woɖe alea xexlẽ nɔa bɔbɔe hã la, esi womeɖe nyawo gɔme pɛpɛpɛ o ta la, nuxlẽlaa makpɔ nu si tututu nye Biblia fe nufiafia o.
Gbegɔmeɖelaa fe subɔsubɔdzixɔsewo hã ate ŋu akpɔ ŋusẽ ɖe efe dɔa dzi. Le kpɔɖeŋu me, Mateo 7:13 gblɔ be: “Mɔ si kplɔa ame yia tsɔtsrɔ̃ me la le gbadza.” Ðewohĩ esi gbegɔmeɖela aɖewo fe dzixɔsewo kpɔ ŋusẽ ɖe wo dzi ta la, wozã nya “dzo mavɔ,” evɔ nu si tututu Helagbea fiae nye “tsɔtsrɔ̃.”
Ele be Biblia gɔmeɖelaa naɖo ŋku edzi hã be le gɔmedzedzea me la, ale si ame akpa gãtɔ, abe agbledelawo, alẽkplɔlawo kple tɔfodelawo ene, foa nu gbe sia gbe nue woŋlɔ Biblia ɖo. (Nehemiya 8:8, 12; Dɔwɔwɔwo 4:13) Eya ta Biblia gɔmeɖeɖe nyuitɔ nana be dzianukwaretɔwo katã, afi ka kee woɖatso o, sea gbedeasi si le eme la gɔme bɔbɔe. Nya siwo amewo lɔ̃a zazã, siwo gɔme woate ŋu ase bɔbɔe nyo wu nyagbɔgblɔ siwo ame akpa gãtɔ mezãna o.
Biblia gɔmeɖela geɖe wɔ nu si mesɔ kura o esi woawo ŋutɔwo tso le wo ɖokui si ɖe Mawu fe ŋkɔ Yehowa ɖa le egbegbe gɔmeɖeɖewo me, togbɔ be ŋkɔa dze le Biblia fe blemasinuŋɔŋlɔgbalẽwo me hã. (Kpɔ Megbenyawo A4.) Le gbegɔmeɖeɖe geɖe me la, wotsɔ bubuŋkɔ abe “Afetɔ” ene ɖo etefe, eye womenana wòdzena gɔ̃ hã be ŋkɔ le Mawu si o. Le kpɔɖeŋu me, le gɔmeɖeɖe aɖewo me la, woɖe Yesu fe gbedodoɖa si dze le Yohanes 17:26 la gɔme be: “Mena wonya wò,” eye woɖe Yohanes 17:6 gɔme be, “Meɖe wò fia ame siwo nèɖe tso xexea me nam.” Gake Yesu fe gbedodoɖaa gɔme ɖeɖe ɖe etefe ayi ale: “Mena wonya wò ŋkɔ la,” kple “Meɖe wò ŋkɔ la fia ame siwo nèɖe tso xexea me nam.”
Eŋlisigbe me New World Translation gbãtɔ fe ŋgɔdonyaa gblɔ be: “Míeɖe Ŋɔŋlɔawo gɔme le ale si míawo ŋutɔwo míedii nu o. Ke boŋ míedze agbagba ɖe sia ɖe be míaɖe nyaawo gɔme nya-ɖe-nya-nu ale si wòanya wɔe, le ale si egbegbe Eŋlisigbe fe adaganawo aɖe mɔ na esia wɔwɔ kple le tefe siwo egɔmeɖeɖe tẽe mawɔe be gɔmesesea ŋutɔŋutɔ nabu o la nu.” Eya ta Xexe Yeye Biblia Gɔmeɖeɖe Kɔmitia dze agbagba be yewoazã nya siwo sɔ ɖe gbegbɔgblɔ gbãtɔawo fe gɔmesese nu, gake woɖɔ ŋu ɖo be yewoana gɔmeɖeɖea nanya se, eye gɔmesese si le nyaawo ŋu nagatro o. Esia wɔe be Biblia gɔme sese le bɔbɔe eye exlẽlaa ate ŋu aka ɖe edzi bliboe be gbedeasi si Mawu fe gbɔgbɔ ʋã amewo woŋlɔ la tututue nye ema xlẽm yele.—1 Tesalonikatɔwo 2:13.


c: text/html

text:
NUSƆSRƆ̃ 1
Nu Kae Nye Nya Nyui La?
1. Nya nyui kae le Mawu si na mí?
Mawu di be amewo nanɔ agbe le dzidzɔ me le anyigba dzi. Ewɔ anyigba la kple edzinuwo katã, elabena elɔ̃ amefomea. Etefe madidi o ahe etsɔme nyui aɖe vae na anyigbadzitɔwo katã. Ana gbɔdzɔe amefomea tso nu siwo hea fukpekpe vanae me.
Dziɖuɖu aɖeke mete ŋu ɖe ŋutasẽnuwɔwɔ, dɔléle, alo ku ɖa o. Gake nya nyui aɖe li. Eyae nye be etefe madidi o, Mawu ana eya ŋutɔ fe dziɖuɖu nava xɔ ɖe amegbetɔwo fe dziɖuɖuwo katã tefe. Eteviwo anɔ ŋutifafa kple lãmesẽ blibo me.
2. Nu ka tae nya nyuia hiã kpata ɖo?
Ne Mawu ɖe ame vɔ̃ɖiwo ɖa le anyigba dzi ko hafi fukpekpe maganɔ anyi o. (Zefaniya 2:3) Ɣekaɣie esia adzɔ? Mawu fe Nya la gblɔ kuxi siwo ɖe kpe na amefomea ɖi. Nu siwo le dzɔdzɔm egbea ɖee fia be ɣeyiɣi si Mawu akpɔ nyawo gbɔ la tu afe.
3. Nu kae wòle be míawɔ?
Ele be míasrɔ̃ nu tso Mawu ŋu le efe Nya Biblia la me. Biblia le abe lɛta aɖe si vifofo lɔ̃ame aɖe ŋlɔ na viawo ene. Egblɔ ale si míawɔ agbe nadze edzi na mí fifia kple ale si míawɔ anɔ agbe tegbee le anyigba dzi le etsɔme hã na mí. Enye nyatefe be madzɔ dzi na ame aɖewo ne wokpɔ be wole kpekpem ɖe ŋuwò be nàse Biblia gɔme o. Gake mègaɖe mɔ naneke nana etsɔme nyui sia nato ŋuwò o.
Srɔ̃ Nu Geɖe Wu
BIBLIASƆSRƆ̃ ƑE ÐOÐO
Nu Ka Tae Wònyo Be Nàsrɔ̃ Biblia?
Biblia na ame miliɔn geɖe le xexea me godoo le ŋuɖoɖowo kpɔm na agbemebiabia veviwo. Àdi be yeanɔ wo domea?

robotstxt: allowed

filter: keep


text:
NYATI SI LE AKPAA DZI | ALAKPANYA SIWO NA AME AÐEWO MELƆ̃ MAWU O
Nyatefe La Ana Ablɔɖe Wò
Gbe ɖeka Yesu nɔ nu fiam le Yerusalem tso Fofoa, Yehowa, ŋu henɔ nu klom le subɔsubɔhakplɔla siwo nɔ anyi le eŋɔli la fe alakpanuwɔwɔ dzi. (Yohanes 8:12-30) Nya si wògblɔ ɣemaɣi la kpena ɖe mía ŋu míenyaa ale si míado Mawu ŋuti dzixɔse siwo me ame geɖe lé ɖe asi egbea la kpɔ. Yesu gblɔ be: “Ne mieyi edzi nɔ nye nya la me la, ekema nye nusrɔ̃lawo mienye vavã, eye miadze si nyatefe la, eye nyatefe la ana ablɔɖe mi.”
“Ne mieyi edzi nɔ nye nya la me.” Yesu fe nya sia nye dzidzenu si míatsɔ ado subɔsubɔhawo fe nufiafiawo kpɔ be wonye “nyatefe” hã. Ne èsee wogblɔ nya aɖe tso Mawu ŋu la, bia ɖokuiwò, ‘Ðe nya sia wɔ ɖeka kple Yesu fe nyawo kpakple nya bubu siwo le Ŋɔŋlɔ Kɔkɔeawo mea?’ Srɔ̃ ame siwo se apostolo Paulo fe nyawo henɔ “Ŋɔŋlɔawo me dzrom tsitotsito gbe sia gbe be nya siawo [nu siwo srɔ̃m wonɔ la] le nenema hã” la fe kpɔɖeŋu.
Marco, Rosa, kple Raymonde, siwo ŋu nya míegblɔ le nyati siawo fe gbãtɔ me la galé ŋku ɖe wofe dzixɔsewo ŋu nyuie esi Yehowa Ðasefowo nɔ Biblia srɔ̃m kpli wo. Nu kae nye wofe susu le nu si wosrɔ̃ ŋu?
Marco: “Ame si srɔ̃ Biblia kple mía kple srɔ̃nye la zã Ŋɔŋlɔawo tsɔ ɖo nya siwo katã míebiae la ŋu. Míafe lɔlɔ̃ na Yehowa va sẽ ɖe edzi, eye mía kple srɔ̃nye dome hã va le kplikplikpli wu tsã!”
Rosa: “Tsã la, mesusui be agbalẽ aɖe si amegbetɔwo ŋlɔ be woatsɔ aɖe ame si Mawu nye la me koe Biblia nye. Gake vivivi la, meva kpɔ nye nyabiasewo fe ŋuɖoɖowo le Biblia me. Fifia, mekpɔe be Ame ŋutɔŋutɔe Yehowa nye. Enye Ame si dzi mate ŋu aka ɖo.”
Raymonde: “Medo gbe ɖa na Mawu be wòakpe ɖe ŋunye madze sii. Esia megbe kpuie la, mía kple srɔ̃nye míeva nɔ Biblia srɔ̃m. Mlɔeba, míeva nya Ame si tututu Yehowa nye. Esi míeva nya Mawu si fomevi wònye la, dzi dzɔ mí wu gbɔgblɔ!”
Menye agbalẽ si kloa nu le alakpanya siwo amewo gblɔna tso Mawu ŋu la dzi koe Biblia nye o, ke egblɔa nyatefea ku ɖe efe nɔnɔme nyoameŋuwo hã ŋu. Mawu fe Nya si efe gbɔgbɔ ʋã amewo woŋlɔ ye wònye, eye ekpena ɖe mía ŋu be “míanya nu siwo Mawu na mí dɔmenyotɔe la.” (1 Korintotɔwo 2:12) Ðe manyo be wò ŋutɔ nàxlẽ nu tso nya vevi siwo ame geɖe biana ku ɖe Mawu, efe tameɖoɖo kple ale si wòdi be etsɔme nanɔ na mí ŋu oa? Xlẽ nyabiase siawo dometɔ aɖewo fe ŋuɖoɖowo le Internet dzi le yevugbe me, le tefe si nye “Bible Teachings > Bible Questions Answered” le www.jw.org. Àte ŋu ato Internet dzi abia hã be Yehowa Ðasefowo nava srɔ̃ Biblia kpli ye alo nàgblɔe na wo dometɔ ɖeka. Míeka ɖe edzi be esia wɔwɔ ana wòanɔ bɔbɔe na wò be nàlɔ̃ Mawu wu ale si nèsusui gɔ̃ hã.


text:
AKPA 6
Yesu Dzidzi Va Se Ðe Efe Ku Me
Wodɔ mawudɔla Gabriel ɖe ɖetugbi nyui aɖe, si ŋkɔe nye Maria la gbɔ. Egblɔ nɛ be adzi vi aɖe si aɖu fia yi ɖe mavɔmavɔ me. Wodzi Yesu, ɖevi la ɖe lãkpɔ me afisi alẽkplɔlawo yi egbɔ le. Emegbe la, ɣletivi aɖe kplɔ ŋutsu aɖewo tso Ɣedzefe yi ɖevi la gbɔe. Míele amesi na wokpɔ ɣletivi ma kple alesi woɖe Yesu tso agbagba, siwo wodze be woawui mee la srɔ̃ ge.
Emegbe la, míakpɔ Yesu esime wòxɔ fe 12 henɔ nu fom kple nufialawo le gbedoxɔa me la. Ƒe 18 megbe la, wonyrɔ Yesu ɖe tsi me, eye wòdze Fiaɖufe fe gbefãɖeɖe kple nufiafiadɔ si Mawu dɔe be wòava wɔ le anyigba dzi la gɔme. Yesu tia ame 12 hewɔ wo efe apostolowoe.
Yesu wɔ nukunu geɖe hã. Etsɔ tɔmelã ʋɛ aɖewo kple abolo ʋɛ aɖewo nyi ame akpewoe. Eda gbe le dɔlélawo ŋu, eye wòfɔ ame kukuwo gɔ̃ hã ɖe tsitre. Mlɔeba la, míele nu geɖe siwo dzɔ ɖe Yesu dzi le efe agbenɔnɔ fe ŋkeke mamlɛa me, kple alesi wowui la srɔ̃ ge. Yesu ɖe gbefã abe fe etɔ̃ kple afã ene, eyata Akpa ADELIA kpe ɣeyiɣi, si didi vie wu fe 34 ɖo.
LE AKPA SIA
ŊUTINYA 84 LIA
Mawudɔla Aɖe Yi Maria Gbɔ
Etsɔ Mawu fe gbedeasi aɖe vɛ nɛ: Maria le ŋutsuvi aɖe si ava ɖu fia tegbee la dzi ge.
ŊUTINYA 85 LIA
Wodzi Yesu Ðe Lãkpɔ Me
Nu ka tae woadzi ɖevi aɖe si ava zu fia le etsɔme la le lãkpɔ me?
ŊUTINYA 86 LIA
Ame Siwo Ɣletivi Fia Mɔe
Ame kae na afakalawo va nya afi si Yesu le? Ðewohĩ ŋuɖoɖoa awɔ nuku na wò.
ŊUTINYA 87 LIA
Yesu Ðevi La Le Gbedoxɔa Me
Ŋutete aɖe le eŋu si wɔ moyaa na ame tsitsi siwo fiaa nu le gbedoxɔa me la gɔ̃ hã.
ŊUTINYA 88 LIA
Yohanes Nyrɔ Yesu Ðe Tsi Me
Yohanes nyrɔa nu vɔ̃ wɔlawo ɖe tsi me, gake Yesu ya mewɔ nu vɔ̃ kpɔ o. Ke nu ka tae Yohanes nyrɔe ɖe tsi me ɖo?
ŊUTINYA 89 LIA
Yesu Kɔ Gbedoxɔ La Ŋu
Lɔlɔ̃ ʋã Yesu wòdo dziku le nu siwo wɔm ameawo le ta.
ŊUTINYA 90 LIA
Ele Nyɔnua Gbɔ Le Vudoa To
Aleke tsi si Yesu ana nyɔnua la awɔe be tsikɔ magawui akpɔ o?
ŊUTINYA 91 LIA
Yesu Fia Nu Le To Aɖe Dzi
Srɔ̃ nu tso efe nya siwo me nunya le eye woɖea vi ɣesiaɣi la ŋu le efe Todzimawunyaa me.
ŊUTINYA 92 LIA
Yesu Fɔ Ame Kukuwo Ðe Tsitre
Le Mawu fe ŋusẽ me la, Yesu gblɔ nya kpui eve aɖewo ko tsɔ fɔ Yairo vinyɔnua ɖe tsitre.
ŊUTINYA 93 LIA
Yesu Nyi Ame Geɖewo
Esi Yesu nyi ame akpe geɖe nukutɔe la, nu vevi ka dzie esia ɖo kpee?
ŊUTINYA 94 LIA
Elɔ̃ Ðevi Suewo
Menye ɖeko Yesu fia apostoloawo be woalɔ̃ ɖeviwo ko evɔ o, ke efia wo hã be nu geɖe li woasrɔ̃ tso ɖeviwo gbɔ.
ŊUTINYA 95 LIA
Ale Si Yesu Fiaa Nui
Samariatɔ havilɔ̃la fe kpɔɖeŋu si Yesu wɔ la nye nufiafiaɖaŋu si wòzã zi geɖe.
ŊUTINYA 96 LIA
Yesu Da Dɔ Na Dɔlélawo
Nu kawoe nukunu siwo katã Yesu wɔ la ɖe fia?
ŊUTINYA 97 LIA
Yesu Gbɔna Abe Fia Ene
Ameha gã aɖe va kpe Yesu kple dzidzɔ, gake menye ame sia amee kpɔ dzidzɔ ɖe eŋu o.
ŊUTINYA 98 LIA
Le Amito La Dzi
Yesu gblɔ nu siwo le dzɔdzɔm le míafe ŋkekea me la ŋuti nya na efe apostolo ene.
ŊUTINYA 99 LIA
Le Dzifoxɔ Aɖe Me
Nu ka tae Yesu gblɔ na efe nusrɔ̃lawo be woaɖu nuɖuɖu tɔxɛ aɖe fe sia fe?
ŊUTINYA 100 LIA
Yesu Le Abɔ La Me
Nu ka tae Yuda to nugbugbɔ na Yesu dzi de eya amea asi?
ŊUTINYA 101 LIA
Wowu Yesu
Esime woklã Yesu ɖe atia ŋu eye wòsusɔ vie wòaku la, edo paradiso ŋugbe.


text:
Nu Kae Nye Dzifo?
Ale si Biblia ɖo eŋui
Gɔmesese vovovo etɔ̃e le nya “dzifo” ŋu le Biblia me: (1) yame si míekpɔna; (2) gbɔgbɔmenuto me; eye (3) enyea kpɔɖeŋu na ɖofe kɔkɔ. Le wo katã gome la, nya siwo wogblɔ fo ɣlae ye afia dzifo si ŋu nya gblɔm wole. *
Yame si míekpɔna. Le go sia me la, “dzifowo” nye yamenuto me, afi si ya fona le, afi si xeviwo dzona le, afi si tsi ɖona le, afi si sno tsona dzana kple afi si dzi kea dzo le. (Psalmo 78:26; Lododowo 30:19; Yesaya 55:10; Luka 17:24) Agate ŋu afia afi si “ɣe, ɣleti kple ɣletiviwo” le hã.
—5 Mose 4:19; 1 Mose 1:1.
Gbɔgbɔmenuto me. Nya “dzifo” agate ŋu afia gbɔgbɔmenuto me, afi si kɔkɔ eye wòyi ŋgɔ wu yame si míekpɔna. (1 Fiawo 8:27; Yohanes 6:38) Mawu, si nye “Gbɔgbɔ,” kple mawudɔla siwo hã nye gbɔgbɔwoe le dzifo sia. (Yohanes 4:24; Mateo 24:36) Ɣeaɖewoɣi la, woɖɔa “dzifowo” wòfiaa mawudɔla wɔnutefe siwo nye “ame kɔkɔewo fe ha.”
—Psalmo 89:5-7.
Biblia zãa “dzifo” wòtsia tsitre ɖi na gbɔgbɔmenuto fe akpa si nye Yehowa fe ‘nɔfe.’ (1 Fiawo 8:43, 49; Hebritɔwo 9:24; Nyaɖeɖefia 13:6) Le kpɔɖeŋu me, Biblia gblɔe ɖi be woatsɔ Satana kple efe gbɔgbɔ vɔ̃wo afu gbe tso dzifo eye womagaɖe mɔ na wo woado ɖe Yehowa ŋkume o. Gake woakpɔtɔ anɔ gbɔgbɔmenutowo me.
—Nyaɖeɖefia 12:7-9, 12.
Enye kpɔɖeŋu na ɖofe kɔkɔ. Ŋɔŋlɔawo zãa “dzifo” wònyea kpɔɖeŋu na ɖofe kɔkɔ, eye zi geɖe la, edoa fome kple dziɖuŋusẽ. Woate ŋu azã ɖofe sia na:
Yehowa Mawu ŋutɔ, si nye Dziɖulagã ŋusẽkatãtɔ la.
—2 Kronika 32:20; Luka 15:21.
Mawu Fiaɖufe la, dziɖuɖu si axɔ ɖe amegbetɔwo fe dziɖuɖuwo tefe. Biblia yɔ Fiaɖufe ma be “dzifo yeye.”
—Yesaya 65:17; 66:22; 2 Petro 3:13. *
Kristotɔ siwo si dzifo yiyi fe mɔkpɔkpɔ le, esime wokpɔtɔ le anyigba dzi.
—Efesotɔwo 2:6.
Amegbetɔwo fe dziɖula siwo kɔ wo ɖokuiwo ɖe dzi wu wo teviwo.
—Yesaya 14:12-14; Daniel 4: 20- 22; 2 Petro 3:7.
Gbɔgbɔ vɔ̃ siwo le xexea dzi ɖum fifia.
—Efesotɔwo 6:12; 1 Yohanes 5:19.
-
Aleke dzifo le?
Nu geɖe yia edzi le dzifo. Yehowa fe gbɔgbɔmenuwɔwɔ akpe alafa geɖe “siwo wɔa efe nya dzi” la le afi ma.
Biblia ɖɔ dzifo be enye tefe si kekeli geɖe le. (1 Timoteo 6:15, 16) Nyagblɔɖila Ezekiel kpɔ ŋutega aɖe si ku ɖe dzifo ŋu, si me “keklẽ” manyagblɔ aɖe nɔ; Daniel hã kpɔ ŋutega bubu si ku ɖe dzifo ŋu, si me wòkpɔ “dzotɔsisi” aɖe le. (Ezekiel 1:26-28; Daniel 7:9, 10) Dzifo le dzadzɛ alo le kɔkɔe, eye wònya kpɔ ŋutɔ.
Nya siwo Biblia gblɔ tso dzifo ŋu la wɔ nuku ale gbegbe. (Ezekiel 43:
^ mm. 3 Nya si me woɖe Hebrigbe me nya si gɔme woɖe be “dzifo” tsoe la fia “dzi” alo “kɔkɔfe.” (Lododowo 25:3) Kpɔ agbalẽ si nye The New Brown, Driver, and Briggs Hebrew and English Lexicon of the Old Testament, axa 1029.
^ mm. 9 Agbalẽ aɖe gblɔ be dzifo yeye si ŋu nya wogblɔ le Yesaya 65:17 fia “dziɖuɖu yeye, Fiaɖufe yeye.”
Srɔ̃ Nu Geɖe Wu
BIBLIA ME BIABIAWO ƑE ŊUÐOÐOWO
Ame Kawoe Ayi Dzifo?
Ame geɖe susuna be ame nyuiwo katã ayi dzifo. Nu ka tututue Biblia fia?
BIBLIA ME BIABIAWO ƑE ŊUÐOÐOWO
Nu Kae Nye Dzo Mavɔ? Afi Si Wowɔa Funyafunya Amewo Le Tegbee Wònyea?
Ðe wohea to na ame vɔ̃ɖiwo le dzo mavɔ mea? Dzo mavɔe nye nu vɔ̃ fe tohehea? Kpɔ ale si Biblia ɖo nyabiase siawo ŋui ɖa.


text:
TA ENYILIA
Nu Kae Nye Mawu Ƒe Fiaɖufe La?
1. Gbedodoɖa xɔŋkɔ ka mee míadzro fifia?
AME miliɔn geɖe nya gbedodoɖa xɔŋkɔ si woyɔna be Mía Fofo Si Le Dzifo, Mía Tɔ Si Le Dzifo alo Afetɔ fe Gbedodoɖa la nyuie. Yesu zã gbedodoɖa sia tsɔ fia efe nusrɔ̃lawo ale si woado gbe ɖae. Nu kawoe wòbia le gbedodoɖaa me? Eye nu ka tae gbedodoɖa sia le vevie na mí egbea?
2. Nu vevi etɔ̃ kawoe Yesu fia mí be míado gbe ɖa abia?
2 Yesu gblɔ be: “Miawo mido gbe ɖa ale: ‘Mía Fofo si le dzifowo, wò ŋkɔ ŋuti nakɔ. Wò Fiaɖufe nava. Wò lɔlɔ̃nu nava eme le anyigba dzi abe ale si wòle le dzifo ene.’” (Xlẽ Mateo 6:9-13.) Nu ka tae Yesu fia mí be míado gbe ɖa abia nu etɔ̃ siawo?—Kpɔ Dzesidenya 20.
3. Nu kawoe wòle be míanya tso Mawu fe Fiaɖufea ŋu?
3 Míesrɔ̃e va yi be Mawu fe ŋkɔe nye Yehowa. Eye míedzro nu me ku ɖe nu si nye Mawu fe lɔlɔ̃nu na amegbetɔwo kple anyigba la siaa ŋu. Gake nu kae nya si Yesu gblɔ be “Wò Fiaɖufe nava” la fia? Míasrɔ̃ nu tso nu si Mawu fe Fiaɖufe la nye, nu siwo wòawɔ kple ale si wòana Mawu ŋkɔ ŋuti nakɔ la hã ŋu.
NU KAE NYE MAWU ƑE FIAÐUƑE LA?
4. Nu kae nye Mawu fe Fiaɖufe la, eye ame kae nye efe Fia?
4 Yehowa ɖo dziɖuɖu aɖe anyi le dzifo eye wòtia Yesu wònye dziɖuɖu sia fe Fia. Biblia yɔ dziɖuɖu sia be Mawu fe Fiaɖufe. Yesue nye “ame si nye fiawo katã fe Fia kple afetɔ katã fe Afetɔ.” (1 Timoteo 6:15) Yesu ate ŋu awɔ nu nyui wu dziɖula siwo nye amegbetɔwo la dometɔ ɖe sia ɖe, eye ŋusẽ le esi wu amegbetɔwo fe dziɖulawo katã.
5. Afi kae Mawu fe dziɖuɖua anɔ aɖu dzi? Nu ka dzie wòaɖu?
5 Esi wofɔ Yesu ɖe tsitre la, etrɔ yi dzifo le ŋkeke blaene megbe. Mlɔeba la, Yehowa ɖoe Fiaɖufea fe Fia. (Dɔwɔwɔwo 2:33) Mawu fe dziɖuɖua anɔ dzifo aɖu anyigba la dzi. (Nyaɖeɖefia 11:15) Esia tae Biblia yɔ Mawu fe Fiaɖufea be “Fiaɖufe si le dzifo.”—2 Timoteo 4:18.
6, 7. Nu ka tae Yesu de ŋgɔ sãsãsã wu fia siwo nye amegbetɔwo?
6 Biblia gblɔ be Yesu de ŋgɔ sãsãsã wu fia siwo nye amegbetɔwo la dometɔ ɖe sia ɖe, elabena Yesu “ko si makumakunyenye le.” (1 Timoteo 6:16) Dziɖula siwo nye amegbetɔwo katã va kuna mlɔeba, gake Yesu ya maku gbeɖe o. Nu nyui siwo katã Yesu awɔ na mí la anɔ anyi tegbee.
7 Biblia gblɔe ɖi be Yesu anye Fia dzɔdzɔe kple nublanuikpɔla. Egblɔ le Yesu ŋu be: “Yehowa fe gbɔgbɔ, nunya kple gɔmesese fe gbɔgbɔ, adaŋudede kple ŋusẽ fe gbɔgbɔ, sidzedze kple Yehowa vɔvɔ̃ fe gbɔgbɔ anɔ edzi. Eye Yehowa vɔvɔ̃ anyo eŋu. Madrɔ̃ ʋɔnu ɖe nu si efe ŋkuwo kpɔ la nu o, eye maka mo [alo aɖo aɖaŋu] na ame le nu si efe to se la ɖeɖe ko nu o. Adrɔ̃ ʋɔnu dzɔdzɔe na ame tsɛwo, eye wòaka mo na amewo ɖe etefe.” (Yesaya 11:2-4) Àdi be ame sia tɔgbi nanye yefe fia?
8. Aleke míewɔ nya be menye Yesu ɖeɖe koe aɖu fia o?
8 Mawu tia amegbetɔ aɖewo be woaɖu fia kple Yesu le efe dziɖuɖua me le dzifo. Le kpɔɖeŋu me, apostolo Paulo gblɔ na Timoteo be: “Ne míeyi edzi do dzi la, míaɖu fia hã kpakplii.” (2 Timoteo 2:12) Ame nenie aɖu fia kple Yesu?
9. Ame nenie aɖu fia kple Yesu? Ɣekaɣie Mawu te wo tiatia?
9 Abe ale si míesrɔ̃e le Ta 7 lia me ene la, apostolo Yohanes kpɔ ŋutega aɖe, eye le ŋutegaa me la, ekpɔ Yesu wònye Fia le dzifo eye fia bubu akpe alafa ɖeka blane vɔ ene (144,000) kpe ɖe eŋu. Ame kawoe nye ame 144,000 mawo? Yohanes ɖe eme be “woŋlɔ [Yesu fe] ŋkɔ kple Fofoa fe ŋkɔ” ɖe ame siawo fe ŋgonu. Eye wògblɔ kpee be: “Ame siawoe dzea Alẽvi [si nye Yesu] la yome yia afi sia afi si wòyina. Wofle ame siawo tso amegbetɔwo dome.” (Xlẽ Nyaɖeɖefia 14:1, 4.) Ame 144,000 siawo nye Kristotɔ wɔnutefe siwo Mawu tia be woakpe ɖe Yesu ŋu “woaɖu fia ɖe anyigba la dzi.” Ne woku la, wofɔa wo ɖe tsitre woyia dzifo. (Nyaɖeɖefia 5:10) Tso apostoloawo fe ŋkekeawo me kee Yehowa te Kristotɔ wɔnutefewo tiatia be woanye fia 144,000 fe fufofoa me tɔwo.
10. Nu ka tae ale si Yehowa ɖoe be Yesu kple ame 144,000 la naɖu amegbetɔwo dzi la nye ɖoɖo si me lɔlɔ̃ le?
10 Yehowa tsɔ ɖe le eme na mí ale gbegbe be ewɔ ɖoɖo be amegbetɔwo naɖu fia kple Yesu. Yesu anye dziɖula nyui, elabena esea míafe nɔnɔmewo gɔme. Yesu ŋutɔ nye amegbetɔ kpɔ eye wòkpe fu hã kpɔ. Paulo gblɔ be Yesu sea “veve ɖe míafe gbɔdzɔgbɔdzɔwo nu” eye wodoe “kpɔ le go sia go me abe míawo ke ene.” (Hebritɔwo 4:15; 5:8) Ame 144,000 la hã nye amegbetɔwo kpɔ. Woawo hã woto blibomademade kple dɔléle fe kuxiwo me. Eya ta míate ŋu aka ɖe edzi be Yesu kple ame 144,000 la ase míafe seselelãmewo kple kuxiwo siaa gɔme.
NU KAWOE MAWU ƑE FIAÐUƑE LA AWƆ?
11. Nu ka tae Yesu gblɔ na efe nusrɔ̃lawo be woado gbe ɖa be woawɔ Mawu fe lɔlɔ̃nu le dzifo?
11 Yesu fia efe nusrɔ̃lawo be woado gbe ɖa be Mawu fe lɔlɔ̃nu nava eme le dzifo. Nu ka tae? Míesrɔ̃e le Ta 3 lia me be Satana Abosam dze aglã ɖe Yehowa ŋu. Esi Satana dze aglã la, Yehowa ɖe mɔ na eya kple mawudɔla mawɔnutefe bubuwo alo gbɔgbɔ vɔ̃wo be woanɔ dzifo hena ɣiyiɣi aɖe. Eya ta menye dzifonɔlawo katãe nɔ Mawu fe lɔlɔ̃nu wɔm o. Míasrɔ̃ nu tso Satana kple gbɔgbɔ vɔ̃wo ŋu le Ta 10 lia me.
12. Nudzɔdzɔ vevi eve kawo ŋue wofo nu tsoe le Nyaɖeɖefia 12:10?
12 Biblia gblɔ be ne wonya ɖo Yesu zi dzi teti ko la, awɔ aʋa kple Satana. (Xlẽ Nyaɖeɖefia 12:7-10.) Kpukpui 10 lia fo nu tso nudzɔdzɔ vevi eve aɖewo ŋu. Mawu Fiaɖufe, si Yesu Kristo nye Fia na la, dze dziɖuɖu gɔme, eye wotsɔ Satana fu gbe ɖe anyigba dzi. Míava kpɔe be nu siawo dzɔ xoxo.
13. Nu kae dzɔ esi wonya Satana ɖa le dzifo?
13 Biblia gblɔ ale si gbegbe mawudɔla wɔnutefewo kpɔ dzidzɔ esi wonya Satana kple efe gbɔgbɔ vɔ̃wo ɖa le dzifo la na mí. Biblia gblɔ be: “Dzi nedzɔ mi, mi dzifowo kple mi ame siwo le wo me la!” (Nyaɖeɖefia 12:12) Ŋutifafa kple ɖekawɔwɔ blibo le dzifo fifia, elabe ame siwo katã le dzifo la le Mawu fe lɔlɔ̃nu wɔm.
14. Nu kae dzɔ le anyigba dzi esi wonya Satana le dzifo?
14 Gake mele alea le anyigba dzi o. Nu dziŋɔwo le dzɔdzɔm ɖe amewo dzi, “elabena Abosam ɖi va” anyigbaa dzi eye “dzi le ekum vevie, elabena enyae be ɣeyiɣi vi aɖe koe susɔ na ye.” (Nyaɖeɖefia 12:12) Dzi le Satana kum vevie. Wonyae le dzifo, eye wònyae be etefe madidi o woatsrɔ̃ ye. Ele agbagba ɖe sia ɖe dzem le kuxiwo, vevesese kple fukpekpewo hem va anyigba blibo la dzi.
15. Nu kae nye Mawu fe lɔlɔ̃nu ku ɖe anyigba la ŋu?
15 Gake Mawu fe lɔlɔ̃nu ku ɖe anyigba la ŋu metrɔ o. Egadi kokoko be amegbetɔ deblibowo nanɔ paradiso me le anyigba la dzi tegbee. (Psalmo 37:29) Aleke Mawu fe Fiaɖufe la ana esia nava eme?
16, 17. Nu kae Daniel 2:44 gblɔ na mí tso Mawu fe Fiaɖufe la ŋu?
16 Nyagblɔɖi si le Daniel 2:44 gblɔ be: “Le fia mawo ŋɔli la, dzifo fe Mawu la aɖo fiaɖufe aɖe anyi, si matsrɔ̃ gbeɖegbeɖe o. Eye fiaɖufe sia mayi ɖe dukɔ bubu aɖeke si me o. Agbã fiaɖufe mawo katã gudugudu, eye wòahe wo va nuwuwui, ke eya ɖeɖe anɔ anyi tegbee.” Nu kae nyagblɔɖi sia fia mí tso Mawu fe Fiaɖufea ŋu?
17 Gbã la, ena míenya be Mawu fe Fiaɖufea adze dziɖuɖu gɔme “le fia mawo ŋɔli.” Esia fia be dziɖuɖu bubuwo agakpɔtɔ anɔ anyigba dzi esime Fiaɖufea adze dziɖuɖu gɔme. Evelia, ena míenya be Mawu fe Fiaɖufea anɔ anyi tegbee eye dziɖuɖu bubu aɖeke mava xɔ ɖe etefe gbeɖe o. Eye etɔ̃lia, aʋa adzɔ ɖe Mawu fe Fiaɖufea kple xexe sia me dziɖuɖuwo dome. Mawu fe Fiaɖufe la aɖu aʋaa dzi eye eya ɖeɖe koe anye dziɖuɖu ɖeka kolia si aɖu anyigba la dzi. Ekema dziɖuɖu nyuitɔ kekeake aɖu amegbetɔwo dzi azɔ.
18. Aleke woyɔa aʋa mamlɛtɔ si adzɔ le Mawu fe Fiaɖufea kple xexe sia me dziɖuɖuwo dome?
18 Aleke Mawu fe Fiaɖufea awɔ ava xɔ ɖe anyigbadzidziɖuɖuwo tefe? Do ŋgɔ na aʋa mamlɛtɔ si woyɔna be Armagedon la, gbɔgbɔ vɔ̃wo able ‘anyigba blibo la dzi fiawo ahafo wo nu fu hena Mawu Ŋusẽkatãtɔ la fe ŋkeke gã la fe aʋawɔwɔ.’ Ɛ̃, amegbetɔwo fe dziɖuɖuwo awɔ aʋa kple Mawu fe Fiaɖufe la.—Nyaɖeɖefia 16:14, 16; kpɔ Dzesidenya 10.
19, 20. Nu ka tae míehiã Mawu fe Fiaɖufea?
19 Nu ka tae míehiã Mawu fe Fiaɖufea? Susu etɔ̃ ya teti tae. Gbã la, míenye nu vɔ̃ wɔlawo, eya ta míedzea dɔ eye míekuna. Gake Biblia gblɔ be le Mawu fe Fiaɖufea fe dziɖuɖu te la, míanɔ agbe tegbee. Le nyatefe me la, Yohanes 3:16 gblɔ be: “Mawu lɔ̃ xexea ale gbegbe be wòtsɔ efe Tenuvi la na, be ame sia ame si xɔa edzi sena la nagatsrɔ̃ o, ke boŋ wòakpɔ agbe mavɔ.”
20 Susu evelia si tae míehiã Mawu fe Fiaɖufe lae nye be ame vɔ̃ɖiwo dome míele. Wo dometɔ geɖe daa alakpa, wofia fi, eye wonɔa agbe baɖa. Mímate ŋu aɖe wo ɖa o, gake Mawu le wo ɖe ge ɖa. Woatsrɔ̃ ame siwo yi edzi le nu vɔ̃ɖi wɔm la le Armagedon me. (Xlẽ Psalmo 37:10.) Susu etɔ̃lia si tae míehiã Mawu fe Fiaɖufe lae nye be ŋusẽ mele amegbetɔwo fe dziɖuɖuwo si o, wowɔa ŋutasẽnuwo alo nu fitifitiwo. Wometsɔ ɖeke le ale si woakpe ɖe amewo ŋu woaɖo to Mawu me o. Biblia la gblɔ be “amegbetɔ ɖua fia ɖe amegbetɔ dzi hena efe gbegblẽ.”—Nyagblɔla 8:9.
21. Aleke Fiaɖufea ana woawɔ Mawu fe lɔlɔ̃nu le anyigba dzi?
21 Le Armagedon megbe la, Mawu fe Fiaɖufea ana woawɔ Mawu fe lɔlɔ̃nu le anyigba dzi. Le kpɔɖeŋu me, aɖe Satana kple efe gbɔgbɔ vɔ̃wo ɖa. (Nyaɖeɖefia 20:1-3) Mlɔeba la, ame aɖeke magadze dɔ alo aku o. Le tafea ta la, amegbetɔ wɔnutefewo katã ate ŋu anɔ agbe tegbee. (Nyaɖeɖefia 22:1-3) Mawu fe Fiaɖufea akɔ Mawu fe ŋkɔ ŋuti. Nu kae nya sia fia? Efia be ne Mawu fe Fiaɖufea le anyigba dzi ɖum la, amegbetɔwo katã ade bubu Yehowa fe ŋkɔ ŋu.—Kpɔ Dzesidenya 21.
ƔEKAƔIE YESU ZU FIA?
22. Aleke míewɔ nya be Yesu mezu Fia esime wònɔ anyigba dzi alo esime wofɔe ɖe tsitre megbe teti o?
22 Yesu fia efe nusrɔ̃lawo be woado gbe ɖa be: “Wò Fiaɖufe nava.” Eya ta eme kɔ kɔtɛe be Mawu fe Fiaɖufe la ava le etsɔme. Gbã la, Yehowa aɖo efe dziɖuɖua anyi eye wòatsɔ Yesu aɖo Fia ɖe enu. Ðe wotsɔ Yesu ɖo Fia esi wòyi dzifo tetia? Ao, ele be wòalala. Ɣeyiɣi aɖe le Yesu fe tsitretsitsi megbe la, Petro kple Paulo na esia dze fãa esi wozã nyagblɔɖi si le Psalmo 110:1 ku ɖe Yesu ŋu. Le nyagblɔɖi ma me la, Yehowa gblɔ be: “Bɔbɔ nɔ nye ɖusime, va se ɖe esime matsɔ wò futɔwo awɔ wò afɔɖodzinui.” (Dɔwɔwɔwo 2:32-35; Hebritɔwo 10:12, 13) Ɣeyiɣi didi kae Yesu alala ase ɖo hafi Yehowa naɖoe Fia?
Mawu fe Fiaɖufea ana woawɔ Mawu fe lɔlɔ̃nu le anyigba dzi
23. (a) Ɣekaɣie Yesu zu Mawu fe dziɖuɖua fe Fia hedze dziɖuɖu gɔme? (b) Nu ka mee míadzro le ta si kplɔ esia ɖo me?
23 Ƒe geɖe do ŋgɔ na fe 1914 la, Kristotɔ dovevienuwo fe fufofo aɖe de dzesi be fe ma anye fe ɖedzesi aɖe le Biblia me nyagblɔɖiwo me. Nu siwo le dzɔdzɔm le xexea me tso fe 1914 me la ɖo kpe edzi be wofe nyawo le eme. Yesu zu Fia hedze dziɖuɖu gɔme le fe ma me. (Psalmo 110:2) Le ema megbe kpuie la, wotsɔ Satana fu gbe ɖe anyigba dzi, eye “ɣeyiɣi vi aɖe koe susɔ” nɛ fifia. (Nyaɖeɖefia 12:12) Le ta si kplɔ esia ɖo me la, míakpɔ nu geɖe siwo ɖo kpe edzi be míele ɣeyiɣi ma me fifia. Eye míakpɔe hã be etefe madidi o Mawu fe Fiaɖufea ana be woawɔ Mawu fe lɔlɔ̃nu le anyigba la dzi.—Kpɔ Dzesidenya 22.


text:
Nu Ka Tae Mieyɔa Afi Siwo Miekpena Le Be Sɔleme Alo Tsɔtsi O?
Helagbe me nya si gɔme woɖe le Biblia aɖewo me be “sɔleme” alo “tsɔtsi” la fia mawusubɔlawo fe fufofo ke menye tefe si wokpena le o.
Esia fe kpɔɖeŋu aɖee nye esi: Le agbalẽ si apostolo Paulo ŋlɔ ɖo ɖe Kristotɔ siwo nɔ Roma me la, edo gbe na ŋutsu aɖe kple srɔ̃a, siwo ŋkɔwoe nye Akwila kple Priskila, eye wògblɔ kpee be: “Mido gbe na tsɔtsi si le wofe afe me la nam.” (Romatɔwo 16:
Eya ta míeyɔa afi si míekpena le la be “Fiaɖufe Akpata,” ke menye tsɔtsi o.
Nu ka tae míeyɔa afi si míekpena le be “Yehowa Ðasefowo Ƒe Fiaɖufe Akpata” ɖo?
Eyɔyɔ alea sɔ le susu siwo gbɔna ta:
Akpata alo kpekpewɔfee xɔ si me míekpena le la nye.
Míekpena be míade ta agu na Yehowa, Mawu si ŋu wofo nu tso le Biblia me ahaɖi ɖase tso eŋu.
—Psalmo 83: 19; Yesaya 43:12.
Míekpena be míasrɔ̃ nu tso Mawu fe Fiaɖufe si ŋu Yesu fo nu tso zi geɖe hã ŋu.
—Mateo 6: 9, 10; 24: 14; Luka 4:43.
Míele kpewòm be nàva ɖi tsa le míafe Fiaɖufe Akpata si le mia gbɔ la me be nàkpɔ ale si Yehowa Ðasefowo wɔa wofe kpekpewoe.
^ mm. 3 Nyagbɔgblɔ siawo tɔgbi dze le 1 Korintotɔwo 16:
Srɔ̃ Nu Geɖe Wu
KPEKPEWO
Nu Kawoe Yia Edzi Le Fiaɖufe Akpata Me?
Wò ŋutɔ va kpɔ nu siwo yia edzi le wo me ɖa.


text:
1Jesu Kristo, kè jɔ̀ so David be hɛ̃nu, eye David jɔ̀ lè Abraham be jìjìmɛ̀viwo dòmɛ̀-a, be hɛ̃nu xoma ye nyi ekè: 2Abraham jì Izak, Izak jì Jakɔb eye Jakɔb jì Juda ku nɔ̀viawo; 3Juda ku èsrɔ̃-a Tama jì Farɛz ku Zara. Farɛz jì Esrɔm eye Esrɔm jì Aram; 4Aram jì Aminadab, Aminadab jì Nasɔn eye Nasɔn jì Salmɔn; 5Salmɔn ku èsrɔ̃-a Rahab jì Boaz, Boaz ku Rut jì Obɛd eye Obɛd jì Jese; 6Jese jì èfìɔ David eye èfìɔ David jì Salomɔn (lè Uriya be srɔ̃-a be àdɔ̀mɛ̀); 7Salomɔn jì Roboam, Roboam ya jì Abia eye Abia jì Asa; 8Asa jì Jozafat, eye Jozafat jì Joram, Joram ya jì Ozia; 9Ozia jì Joatam, Joatam ya jì Akaz eye Akaz jì Ezekias; 10Ezekias jì Manase, Manase ya jì Amɔn eye Amɔn jì Jozias; 11Jozias jì Jekonia ku nɔ̀viawo wàlɛbɛ kè wo kplɔ̀ Izraɛlviwo yì gàtɔnugbe lè Babilɔn. 12Ekè wo kplɔ̀ àmɛ̀wo yì Babilɔn yomɛ̀-a, Jekonia jì Salatiɛl eye Salatiɛl jì Zorobabɛl; 13Zorobabɛl jì Abihud eye Abihud jì Eliakim, Eliakim ya jì Azɔr; 14Azɔr jì Sadɔk, Sadɔk jì Akim eye Akim jì Elihud; 15Elihud jì Eleazar; Eleazar jì Matan eye Matan jì Jakɔb; 16Jakɔb jì Jozɛf, Maria be èsrɔ̃-a. Maria kè-a ye nyi Jesu kè wò yɔna be Mɛsia-a be ènɔ̀. 17So Abraham ji va sɛ̃ David ji-a, mi lè hlɛ̃ jìjìmɛ̀ woènɛ̀. So David ji kaka va sɛ̃ wàlɛbɛ kè wo kplɔ̀ àmɛ̀wo yì Babilɔn-a, e wɔ̀ jìjìmɛ̀ woènɛ̀. So gà kè mɛ̀ wo kplɔ̀ àmɛ̀wo yì gàtɔnugbe kaka va sɛ̃ Kristo be hùenu-a, e wɔ̀ jìjìmɛ̀ woènɛ̀. 18Àlekè wo jì Jesu Kristo ɖo-a ye nyi ekè. Wàlɛbɛ kè wo sɔ àgɔ̀ ènɔ̀-a Maria na Jozɛf nɛ bè-a ɖè-a, keŋu gbɔ̀xue wò-a va nɔ̀ èdu-a, Maria fɔ èfu to Gbɔ̃gbɔ̃ Kɔ̀kɔ̀ɛ be èdɔwɔ̀wɔ mɛ̀. 19Jozɛf, Maria be àgɔ̀sɔ-a nyi ànùkuamɛ. Mu ji la do ŋùkpɛ̃ Maria ò, vɔ̀-a, e ɖè sùsu be yè-a ɖè àsi lè e ŋuti lè bèbe mɛ̀. 20Wàlɛbɛ kè be le bù ènu kè-a ŋuti-a, Tɔhonɔ̀ be àtikplɔtɔ ɖe ɖè ye ɖokoe fiɔ ɛ̀ lè èdrɔ̃ mɛ̀, gblɔ̃ na ɛ̀ be: «Jozɛf, David be jìjìmɛ̀vi, mù gbà vɔ̃ Maria ɖèɖe ò, ɖo èfu kè be fɔ-a, Gbɔ̃gbɔ̃ Kɔ̀kɔ̀ɛ be ènu wɔ̀wɔ ye be nyi. 21E la jì ŋusùvi eye wò la yɔ ɛ̀ be Jesu, ɖo e ye la hlùɛ̃ yebe dùkɔ̃-a so yebe ènuvuɛ̃wo mɛ̀.» 22Ènu kèawo keŋu jɔ̀, nɛ ènyà kè Tɔhonɔ̀ gblɔ̃ to gblɔ̃ɖɛtɔ-a ji-a bè-a zɔ̃ sù be: 23«Tùgbɛ̀jɛvi kè lè àlɔ̀ji-a la fɔ èfu, e la jì ŋusùvi, eye wo la yɔ ɛ̀ be Emanuɛl.» (E gɔ̃mɛ̀ ye nyi be «Mawu lè ku mi.») 24Kè Jozɛf fɔ̃ so àlɔ̃ mɛ̀-a, e wɔ̀ ɖo ènu kè Tɔhonɔ̀ be àtikplɔtɔ-a gblɔ̃ na ɛ̀-a ji. E kplɔ̀ èsrɔ̃-a Maria va àxomɛ̀. 25Vɔ̀-a, mu do àsi e ŋuti kaka be jì yebe ŋusùvi-a ò, eye e ɖo nyikɔ na ɛ̀ be Jesu.
Copyrighted Material
Learn More


text:
Ðe Biblia Tsia Tsitre Ðe Eɖokui Ŋua?
Ale si Biblia ɖo eŋui
Ao, ɖekawɔwɔ le Biblia bliboa me nyawo me. Togbɔ be emenya aɖewo adze abe ɖe wotsi tsitre ɖe wo nɔewo ŋu ene hã la, míate ŋu ase nu si tae wòdze nenema la gɔme ne míewɔ mɔnu siwo gbɔna la dometɔ ɖeka alo esi wu ema ŋu dɔ:
Lé ŋku ɖe nya siwo fo xlãe ŋu. Woate ŋu abu agbalẽŋlɔla ɖe sia ɖe fe nyawo be wotsi tsitre ɖe wo nɔewo ŋu ne womebu nya siwo fo xlã nya mawo o.
Nya agbalẽa ŋlɔla fe susu. Ame siwo kpɔ nudzɔdzɔ ɖeka tefe ate ŋu agblɔ nu siwo dzɔ la wòade pɛpɛpɛ evɔ wofe nyawo kple numeɖeɖewo ate ŋu ato vovo.
Bu ŋutinyawo kple dekɔnuwo ŋu.
De dzesi kpɔɖeŋunyagbɔgblɔwo kple nyagbɔgblɔ siwo fe gɔmesese le tẽe.
De dzesii be woate ŋu agblɔ be ame aɖe wɔ nane togbɔ be menye eya ŋutɔe wɔe tẽe o gɔ̃ hã. *
Zã Biblia gɔmeɖeɖe si de pɛpɛpɛ.
Ƒo asa na agbagbadzedze be yeazã nufiafia totrowo alo subɔsubɔhawo fe nufiafiawo atsɔ aɖe Biblia me nyawo me.
Kpɔɖeŋu siwo gbɔna la ɖe ale si míate ŋu awɔ mɔfiame sia ŋu dɔ atsɔ aɖe Biblia fe mawunyakpukpui siwo dzena abe ɖe wotsi tre ɖe wo nɔewo ŋu ene la me.
Mɔfiame 1: Nya siwo fo xlã kpukpuia
Ne Mawu le ɖiɖim ɖe eme tso ŋkeke adrelia dzi la, ke aleke wɔ wògale dɔ dzi? Nya siwo fo xlã Mose Ƒe Agbalẽ Gbãtɔ me nyagbɔgblɔ si nye be Mawu te “ɖiɖi ɖe eme le ŋkeke adrelia dzi tso dɔ siwo katã wɔm wònɔ la me” ku ɖe anyigbadzinuwo wɔwɔ ŋu koŋ. (1 Mose 2:2-4) Nya si Yesu gblɔ be “Fofonye le dɔ wɔm va se ɖe fifi” metsi tre ɖe nya sia ŋu o, elabe dɔ si Yesu wɔnɛ la to vovo na anyigbadzinuwo wɔwɔ. (Yohanes 5:17) Mawu fe dɔ siwo wòwɔnɛ la dometɔ aɖewoe nye amewo ʋaʋã be woaŋlɔ Biblia, mɔfiafia amegbetɔfomea kple beléle na wo.
Mɔfiame 2 kple 3: Agbalẽa ŋlɔla fe susu kple ŋutinyawo
Afi kae Yesu ʋu ŋku na ŋkuagbãtɔ la le? Luka fe agbalẽa gblɔ be Yesu da gbe le ŋkuagbãtɔ aɖe ŋu “esi Yesu le Yeriko gogom” evɔ esi Mateo nɔ nu fom tso nudzɔdzɔ ma ke ŋu la, egblɔ be ŋkuagbãtɔ eve ye, eye be nua dzɔ esi Yesu nɔ “dzodzom le Yeriko.” (Luka 18:35-43; Mateo 20:29-34) Ŋutinya eve siawo dometɔ ɖe sia ɖe ɖe nyatakaka vevi aɖewo ɖe go siwo medze le evelia me o. Mateo ya yɔ ŋkuagbãtɔwo fe xexlẽme pɛpɛpɛ, evɔ Luka ya he susu yi ŋkuagbãtɔawo dometɔ si Yesu nɔ nu fom na la dzi. Le tefeawo fe vovototo gome ya la, tomenukulawo va de dzesii be du evee woyɔna be Yeriko. Yudatɔwo fe Yeriko-du xoxotɔ didi tso Yeriko-du yeye si Romatɔwo tso la gbɔ ade kilometa ɖeka kple afã. Anɔ eme be tefe aɖe si le du eveawo domee Yesu nɔ esime wòwɔ nukunuawo.
Mɔfiame 4: Kpɔɖeŋunyagbɔgblɔwo kple nyagbɔgblɔ siwo fe gɔmesese le tẽe
Ðe woatsrɔ̃ anyigba la? Biblia gblɔ le Nyagblɔla 1:4 be, “anyigba ya li tegbee.” Ame aɖewo gblɔna be Biblia me nya sia tsi tsitre ɖe emenya bubu si nye be “anyigba kple eme dɔwɔwɔwo lafiã keŋ” la ŋu. (2 Petro 3:10, Eʋegbe Biblia) Ke hã le Biblia me la, wotea ŋu zãa nya “anyigba” wòfiaa anyigba ŋutɔŋutɔ eye wogatea ŋu zãnɛ le kpɔɖeŋunyagbɔgblɔ nu hã wòfiaa amegbetɔ siwo le anyigba dzi. (1 Mose 1:1; 11:1) “Anyigba” la tsɔtsrɔ̃ si ŋu wofo nu tsoe le 2 Petro 3:
Mɔfiame 5: Woate ŋu agblɔ be ame aɖe wɔ nane evɔ menye eya ŋutɔe wɔe tẽe o
Le Kapernaum la, ame kae va bia kpekpeɖeŋu tso Yesu gbɔ na asrafomegã? Mateo 8:
Mɔfiame 6: Biblia gɔmeɖeɖe si de pɛpɛpɛ
Ðe mí katã míewɔa nu vɔ̃a? Biblia na míenya be mí katã míenyi nu vɔ̃ dome tso ŋutsu gbãtɔ Adam gbɔ. (Romatɔwo 5:
Mɔfiame 7: Zã Biblia, ke menye sɔlemehawo fe nufiafiawo o
Ðe Yesu sɔ kple Mawu loo alo ɖe Mawu lolo wu Yesua? Yesu gblɔ gbe ɖeka bena: “Nye kple Fofo la míele ɖeka.” Ewɔna na ame aɖewo be efe nya siawo tsi tsitre ɖe nya bubu si wògblɔ be “Fofo la lolo wum” la ŋu. (Yohanes 10:30; 14:28) Hafi míate ŋu ase efe nya mawo gɔme nyuie la, ele be míadzro nya siwo tututu Biblia gblɔ tso Yehowa kple Yesu ŋu me, ke manye be míadze agbagba be míaɖe Biblia me wòasɔ ɖe sɔlemehawo fe nufiafia si nye Mawuɖekaetɔ̃ alo Trinita Kɔkɔea, si wometu ɖe Biblia dzi o la, nu o. Biblia ɖee fia be Yehowae nye Yesu Fofo eye wòganye efe Mawu hã. Yehowa ye Yesu ŋutɔ gɔ̃ hã dea ta agu na. (Mateo 4:10; Marko 15:34; Yohanes 17:3; 20:17; 2 Korintotɔwo 1:3) Yesu mesɔ kple Mawu o.
Nya si Yesu nɔ gbɔgblɔm hafi gblɔ be “nye kple Fofo la míele ɖeka” ɖee fia be ale si efe susu wɔ ɖeka kple Fofoa Yehowa Mawu fe tameɖoɖowo ye wòwɔnɛ. Yesu gblɔ emegbe be: “Fofo la wɔ ɖeka kplim, eye nye hã mewɔ ɖeka kple Fofo la.” (Yohanes 10:38) Yesu kple efe nusrɔ̃lawo hã wɔ ɖeka le tameɖoɖo ma ke gome, elabe edo gbe ɖa na Mawu le wo ta be: “Metsɔ ŋutikɔkɔe si nètsɔ nam la na wo, ne woazu ɖeka, abe ale si míele ɖeka ene. Mewɔ ɖeka kpli wo, eye nèwɔ ɖeka kplim.”
^ mm. 8 Le kpɔɖeŋu me, Encyclopædia Britannica fe nyati aɖe gblɔ be “Mughal fiagã Shah Jahān” ye tu Ame Veviwo Ðife si woyɔna be Taj Mahal. Gake menye eya ŋutɔe tsɔ efe asi tui o, elabena nyati ma gblɔ be “wozã dɔwɔla 20,000 kple edzivɔwo” wotu tefea.
Srɔ̃ Nu Geɖe Wu
BIBLIA ME BIABIAWO ƑE ŊUÐOÐOWO
Nu Vevi Kawoe Akpe Ðe Ŋuwò Nàse Biblia Gɔme?
Afi ka tɔe nèɖanye alo afi ka nèɖade suku se ɖe o, àte ŋu ase Mawu fe gbedeasi si le Ŋɔŋlɔ kɔkɔeawo me la gɔme.
NYA SIWO AMEWO BIANA EDZIEDZI
Ðe Yehowa Ðasefowo Xɔe Se Be Ŋkeke Ade Siwo Wotsɔ Wɔ Anyigbadzinuwo La Dometɔ Ðe Sia Ðe Nye Gafofo 24 Mahã?
Ðe nènya be ame siwo fiaa nu be ŋkeke ade siwo wotsɔ wɔ anyigbadzinuwo la dometɔ ɖe sia ɖe nye gafofo 24 fe susuwo dometɔ geɖe mewɔ ɖeka kple Biblia oa?


text:
Amɛ ŋtɔ Adrɛsi koɖo Kukiwo
Yehowa Kunuɖetɔwo habɔbɔ donɔ bubu jiji mɛɖekaɖeka tɔ mɔ woado bubu ye nyɔ wlawlawo nu. Nɔ èji mɔ yeakpɔ lé habɔbɔ cɔnnɔashi amɛ ŋtɔ nyɔwlawlawo ji doɔ, ӡin elɛ.
Le ashicɔncɔn enyɔwlawlawo ji toto lɔ mɛɔ, wonu lé Yehowa Kunuɖetɔwo zannɔ amɛ ŋtɔ nyɔtakankanwo do. Gbesɔ kpe niɔ, ese ɖewo kudo enyɔtakankandadoxu cɛ nu koŋ. Àkpɔwo le gɔnmɛ.
Enyɔtakankandadoxu cɛ nyi Watchtower Bible and Tract Society of New York, Inc tɔ. (“Watchtower”), habɔbɔ ci yí denyi afisagbɛ o le New York yí kpɔnɔ Yehowa Kunuɖetɔwo dɔ koɖo wowo biblanukplamɛ dɔwo ji. Sɛvɛɛ (serveurs) ciwo ji Enyɔtakankandadoxu cɛ le ɖewo le Amɛrika.
Amɛ ŋtɔ adrɛsi
Susu ciwo yí dɔ mìxɔ ao adrɛsiɔ, susu lɔwo ɖekɛ yí mìaziin nɔ, shigbe lé wonui nɔ eo hwenu ci yí woxɔ adrɛsi lɔ ɛnɛ.
Mìavana ao adrɛsi mɛbuwo nɔ evaӡan mɔ:
woanii gbɔxwe nàkpɔ ɖoŋci nɔ enu ci èbiɔ, vɔ àsi gbɔxwe mìanii,
jumɛ se koɖo jumɛ totowo mɔ mìwo le wɛ ahan, alo acɛkpakpa va biɛ, mìasɔkpɔ enu ficifici wawa ɖe gbɔ le ɛntɛnɛti ji, mìaziin asɔ kpɔ ɛntɛnɛti mashiniwo koɖo wowo dɔwawa nywi ji.
Nɔ èyi enyɔtakankandadoxu cɛ jiɔ, èdasɛ mɔ èxɔgbe mɔ mìana ao adrɛsi amɛwo le mɔnu ciwo mìnu vayi nu. Mìdasa, aɖɔli alo axaya ao adrɛsi nɔ mɛɖekpokpwi o.
Enyɔtakankandadoxu buwo. Ekadodo ɖewo le enyɔtakankandadoxu cɛ koɖo ebuwo ci mìcan domɛ, woakpe do eo nu le emɔɖewo nu (le kpɔwɛ mɛ, nɔ nàtɛnŋ aŋwlɛn enu do wemavi ɖewo ji). Ànya mɔ yele enyɔtakankandadoxu bu ji, ɖoɔ yizezemɛ ato vo, yí ɛntɛnɛti adrɛsi lɔ can ato vo le ɛntɛnɛtihunnu texwi mɛ. Nɔ mìzanzan enyɔtakankandadoxu buwoɔ, mìkpɔnɔ gbɔ mɔ wowo shicɔncɔn enyɔ wlawlawo toto kudo amɛ ŋtɔ adrɛsi nu sɔ koɖo mìwo tɔ. Nɔ èɖo enyɔ biɔse ɖe so ashicɔncɔn enyɔ wlawlawo ji toto kudo amɛ ŋtɔ adrɛsi nu enyɔtakankandadoxu buwo tɔɔ, yi wowo nyɔtakankandadoxu ji yí akpɔɛ.
Woakpɔ ao adrɛsi ji
Ao adrɛsi ji kpɔkpɔ nyi enu vevi nɔ mì. Mìzannɔ edɔwanu ci woyɔnɔ mɔ Transport Layer Security (TLS) yí sɔ kpɔnɔ adrɛsiwo ji. Mìzannɔ ɔdinatɛɛtoto ciwo yí amɛshamɛ datɛnŋhun o le texwe ciwo ji wokpɔnɔ nywiɖe. Mìzannɔ wo le ɖoɖo ɖe koŋ nu. Mìgbezannɔ enyɔtakankan jikpɔnu sɛnŋwo le ɔdinatɛɛwo ji. Mìwɛni ahan keŋ yí asɔkpɔ enyɔtakankan ciwo wosɔnɔ ɖaɖa mì ji.
Ŋkɔŋwlɛndaɖɛ
Mìazan e-mail adrɛsi ci èna le hwenu ci yí èŋwlɛn ao ŋkɔ daɖɛ le ɛntɛnɛti ji, asɔ na enumɛɖeɖe buwo eo kudo ao nyɔtakankanwo nu. Le kpɔwɛ mɛ, nɔ èŋwlɔbe ao nyɔtakankandadoxu ji ŋkɔ alo ao nyɔkwi wlawlawoɔ, mìakpe do eo nu toto e-mail adrɛsi lɔ ji nɔ èbiɔ kpedonu.
Enunana
Nɔ èna nu to ɛntɛnɛti jiɔ, mìaxɔ ao ŋkɔ koɖo ao adrɛsi. Keŋ gbɔxwe mìaxɔ ao nunana ci àwa koɖo ehoɖoxuwemaviɔ, mìazan ɛntɛnɛti dɔwaxu ciwo yí kpɔnɔ ehojɔjɔ to ɛntɛnɛti ji ɖoɖowo gbɔ. Ðoɖo cɛwo wa ɖeka koɖo xexeɛ pleŋ mɛ shicɔncɔn enyɔwlawlawo ji toto ciwo ji kankandoji le wu. Mìdakpɔ enyɔ vevi ciwo yí le ao ’hoɖoxuwemavi lɔ ji alo enyɔ ciwo àsɔ ɖaɖa ɛntɛnɛti dɔwaxu lɔwo o. Nɔ èna eho habɔbɔ lɔɔ, áɖo ehoxɔxɔnyɔtakankan lɔwo (azan ci gbe èna ho lɔ, nɛni ci èna koɖo emɔ ci ji èto yí nii) ɖɛ nanɔ exwe amɛwo kpeti. Enanɔ yí mìwanɔ do eho kɔnŋta totowo ji, yí agbetɛnŋ ana ɖoŋci nɔ ao nyɔbiɔse ciwo avakudo eho lɔ nu le azan ŋtɔwo mɛ. Mìdayɔ eo àgbebiɔ eho bu doji o.
Enyɔ vevi buwo
Avaӡan mɔ ànu ao nyɔ wlawlawo (shigbe mɔ ao ŋkɔ, ao adrɛsi koɖo ao telefonu mimɛlo nɛ) le emɔbuwo nu, ci danyi ehojɔjɔ alo ŋkɔŋwlɛndaɖɛ o (etɛnŋ nyi mɔ woava kpla Bibla koɖo eo). Mìaɖo enyɔ wlawla lɔwo daɖɛ yí azanzan wo le susu ci yí dɔ yí èna wo mí nu nanɔ hwenu degbeӡan o.
Kukiwo koɖo wowohanciwo
Nɔ èhun enyɔtakankandadoxu lɔɔ, yiŋtɔ lenɔ enyɔ ɖewo ɖɛ le yiɖeki shi. Míxɔnɔ wo ɖɛ toto dɔwanu ciwo yí woyɔnɔ mɔ “kukiwo” alo “wɛb jeshiwo” koɖo wowohanciwo ji. Enu ci mìyɔ le enyɔci cɛ mɛ mɔ kuki lɔ enu sugbɔ do mɛ, shigbe enu ci woyɔnɔ le Flansegbe mɛ mɔ “stockage local”.
Kukiwo. Shigbe le ele le enyɔtakankandadoxu sugbɔ ji nɛɔ, nɔ èhun mìwo nyɔtakankandadoxu lɔɔ, kukiwo lenɔ enyɔ ɖewo ɖɛ do ao telefonu, tablɛti alo ao ɔdinatɛɛ ji. Kuki vovovowo yí li, wowanɔ edɔ vovovowo, yí ana yí nabi le enyɔtakankandadoxu lɔ zanzan mɛ. Kuki lɔwo na mìnyanɔ nɔ èva enyɔtakankandadoxu lɔ ji kpɔ vayi, alo ana mìaɖoŋwi enu ciwo yí èji vayi le enyɔtakankandadoxu lɔ ji. Le kpɔwɛ mɛ, kuki lɔwo lenɔ egbe ci mɛ yí èhun enyɔtakankandadoxu lɔ le vayi daɖɛ, nɔ ègbeva yiji keɔ, egbe lɔ mɛ yí ahuin do. Denyi amɛ ŋtɔ nyɔ wlawlawo yɔ o.
Kuki ciwo yí mìzannɔ le enyɔtakankandadoxu cɛ ji ma do texwe amɛtɔn:
Kuki ciwo yí ӡan kokoko—Woӡan keŋ gbɔxwe yí enyɔtakankandadoxu lɔ dɔwanu ɖewo atɛnŋ awa dɔ. Le kpɔwɛ mɛ woӡan gbɔxwe yí àtɛnŋ aŋwlɛn enu do nubiɔwemavi mɛ yí asɔɛ ɖaɖa to ɛntɛnɛti ji. Nɔ kuki cɛwo deli saɔ, dàtɛnŋ awa enu ɖewo shigbe mɔ enu nana to kaji ’nɛ o. Kuki cɛwo ke yí nanɔ yí èkpɔnɔ ɖoŋci nɔ ao nu biɔbiɔwo. Kuki lɔwo dexɔnɔ ao nyɔ wlawla ciwo woazan asɔ dra alo anya fini ele le ɛntɛnɛti ji o.
Kuki ciwo yí lenɔ amɛ ŋtɔ adrɛsiwo ɖɛ—Ecɛwo kpenɔ do enyɔtakankandadoxu lɔ nu yí eɖonoŋwi cancan ciwo yí èwa vayi ( shigbe ao nyɔtakankandadoxu ji ŋkɔ, ao gbe koɖo eju cimɛ yí èle ɛnɛ). Woagbekpe do eo nu nɔ nàbi le enyɔtakankandadoxu lɔ zanzan mɛ.
Kuki ciwo yí gbejenɔ enuwo kpɔ—Wozannɔ kuki cɛwo yí asɔ kpɔ le amɛwo wanɔ dɔ le enyɔtakankandadoxu lɔ ji do, shigbe mɔ zenɛni yí woyi enyɔtakankandadoxu lɔ ji koɖo gaxoxo nɛni yí wowa le ji. Mìzannɔ enyɔtakankan ŋtɔwo yí asɔ na enyɔtakankandadoxu lɔ dɔwawa anyɔ doji.
Akpa sugbɔ nɔ kuki lɔwo nyi mìwo nyɔtakankandadoxu ji tɔ. Kuki ɖewo nyi enyɔtakankandadoxu buwo tɔ. Le akpa sugbɔ tɔ mɛɔ, mìwo ŋtɔ tɔ yí mìzannɔ. Vɔ mìdegbezannɔ ebuɖe zeto ciwo yí caka koɖo Google reCAPTCHA nu o. Mìzannɔ Google reCAPTCHA yí sɔdonɔ vovototo agbetɔ koɖo ɔdinatɛɛ mɛ keŋ axemɔ nɔ enyɔtakankan ciwo wosɔnɔ ɖaɖa amɛ majeshiwo le ɔdinatɛɛ ji. Àtɛnŋ akpɔ ashicɔncɔn enyɔ wlawlawo ji toto kudo amɛ ŋtɔ adrɛsi nu Google tɔ nɔ èyi adrɛsi cɛ ji https://www.google.com/intl/en/policies/privacy/.
wɛb jeshiwo. Enuvi kleŋkleŋ ɖekawo le mìwo nyɔtakankandadoxu ji yí woyɔnɔ wo mɔ wɛb jeshiwo. Wokpenɔ do mì nu yí mìlenɔ ao dɔwawa ɖewo ɖɛ, shigbe mɔ nɔ èhun kpashi ɖe le enyɔtakankandadoxu lɔ ji han ɛnɛ. Mìzannɔ wɛb jeshiwo yí sɔ nyanɔ enu so lé wozanzan enyɔtakankandadoxu lɔ do, yí gbesɔ lenɔ ŋkuvi do yidɔwawa nu.
IP adrɛsi zanzan. IP adrɛsi nyi enu hlɛnhlɛn jeshi ci yí nanɔ yí woado jeshi ao ɔdinatɛɛ le ɛntɛnɛti ji. Mìzannɔ ao IP adrɛsi koɖo ao ɛntɛnɛtihunnu ji nyɔ veviwo sɔ lenɔ ŋkuvi do lé èzinziin do nu. Mìgbe zannɔ wo yí sɔ donɔ jeshi cukaɖa ciwo yí amɛwo donɔgo le enyɔtakankandadoxu lɔ zanzan mɛ yí kpɔnɔ wo gbɔ.
Ao gbetasɔsɔ so kukiwo nu: Ɛntɛnɛtihunnu sugbɔtɔ nanɔ yí nàtɛnŋ acu kukiwo alo akanxle eo gbɔxwe kuki ɖe aci ao mashini ji. Mìɖe kuku biɔ ao ɛntɛnɛtihunnu nɔ akpedo eo nu le wozanzan mɛ. Vɔ nya mɔ nɔ kukiwo dele edɔwakɔ saɔ, dàtɛnŋzan mìwo nyɔtakankandadoxu dɔwanuwo pleŋ o.
Scripts alo JavaScript
Script zanzan nanɔ yí enyɔtakankandadoxu lɔ dɔwawa nyɔnɔ doji. Script dɔwanu cɛ zanzan kpenɔ do jw.org nu yí esɔnɔ enyɔtakankanwo ɖaɖa yizantɔwo kaba wu. Nya mɔ jw.org dezannɔ Script yí asɔ ɛntɛnɛtitoto ɖe do ao ɔdinatɛɛ ji o, alo axɔ mɛ ciwo yí zinni nyɔwlawlawo le wowo godu o.
Nɔ akpaxwe vovovo nɔ enyɔtakankandadoxu lɔ awadɔ nywiɖeɔ, woɖo aŋwlɛn Script alo JavaScript jeshi do Ɛntɛnɛtihunnu lɔ mɛ. Ɛntɛnɛtihunnu akpa sugbɔtɔ nanɔ yí woahun alo aci Script le enyɔtakankandadoxu ɖewo ji. Biɔ kpekpedonu so ao Ɛntɛnɛtihunnu gbɔ yí anyan lé àhun Scriptwo do le enyɔtakankandadoxu ciwo èzannɔ ji.
Acɛ ciwo yí sun eo shi
Wodaxɔ eho do ta nɔ enyɔtakankandadoxu lɔ ji yiyi, videowo, wematata alo enyɔledokaji ciwo kɔpi àwa le ji o. Deӡan mɔ àhun kɔnŋtu do enyɔtakankandadoxu lɔ ji, ana ho alo awa ŋɖe ci yí ana yí nàŋwlɛn ao nyɔ wlawlawo gbɔxwe aziin o. Gankeɔ, nɔ eoŋtɔ ɖui mɔ yeaŋwlɛn ŋkɔ daɖɛ, ana ho, abiɔ mɔ woavakpa bibla koɖo ye, alo awa enubu ɖe ci yí aӡan mɔ nàŋwlɛn ao adrɛsiɔ, edasɛ mɔ èxɔgbe do mìwo se kudo amɛ ŋtɔ adrɛsi nana nu koɖo kukiwo zanzan ji. Ègbexɔgbe do enyɔwo lele do sɛvɛ mìwo tɔ ci yí le Amɛrika ji. Ègbeɖemɔ mɔ Watchtower habɔbɔ koɖo habɔbɔ ciwo yí donɔ alɔ Yehowa Kunuɖetɔwo dɔ le eju vovovowo mɛ axɔ ao nyɔ wlawlawo, awadɔ so wo nu yí agbeɖowo ɖɛ le emɔ nywi nu. Enu ciwo yí èwanɔ le enyɔtakankandadoxu lɔ ji nu yí woanɔte do axɔ ao nyɔ wlawlawo. Le kpɔwɛ mɛ, nɔ èna ho habɔbɔ lɔ dɔwagbɛ le senu le eju ɖe mɛɔ, woasɔ ao ŋkɔ koɖo ao adrɛsi ɖaɖa dɔwagbɛ lɔ. Le akpabu jiɔ, nɔ èbiɔ mɔ woavakpla bibla koɖo yeɔ, woasɔ ao ŋkɔ koɖo ao adrɛsi ɖaɖa Yehowa kunuɖetɔwo ’lɔjedɔwaxu ci yí le eju ci mɛ èle, nɔ woawa ɖoɖo so nu.
Nɔ èji mɔ yeaŋwlɛn ŋkɔ ɖɛ do enyɔtakankandadoxu lɔ ji, ana nu, alo awa enubu ɖe, vɔ dèŋwlɛn ao ŋkɔ koɖo ao nyɔ wlawla ɖɛ oɔ, mìdatɛnŋ awa do ao nu biɔbiɔ ji o.
Nɔ evajɔ mɔ mìtrɔ ese kudo amɛ ŋtɔ adrɛsi nana nu koɖo kukiwo zanzan nuɔ, mìasɔ trɔtrɔ lɔwo do kpashi cɛ mɛ nɔ nànya enyɔ lɔwo koɖo lé mìzannɔ wo do.
Nɔ ese ɖemɔɔ, mɔnu buwo agbesun eo shi le eoŋtɔ nyɔ wlawlawo zanzan mɛ. Elɔ mɔnu ci yí sun eo shi mɔ àkpɔ ao nyɔ wlawlawo, atrɔ ashi le wo nu alo acucu wo le enyɔtakankandadoxu lɔ ji. Nɔ ese ɖemɔ le ao jumɛɔ, àkpɔ adrɛsiwo le elɛ tɔxu. Nɔ enyi ao adrɛsi ci èzan yí sɔ na eho nu yí enyɔbiɔse lɔ kudoɔ, yɔ dɔwaxu ci yí xɔ eho lɔ, ci adrɛsi yí woŋwlɛn do eho nana wemavi lɔ ji, nɔ ana numɛɖeɖe buwo eo.


text:
OCTOBER (KELE) 1, 2014
RUSSIA
Ðasefowo Bia Tso Russia Ƒe Ʋɔnudrɔ̃fe Kɔkɔtɔ Si Be Wòagbugbɔ Asiɖoɖo Yewofe Dɔwɔha Nɔsenu Si Le Samara Dzi Ƒe Nya La Adrɔ̃
Le October (Kele) 8, 2014 dzi la, Russia Ƒe Ʋɔnudrɔ̃fe Kɔkɔtɔ agbugbɔ nya si Yehowa Ðasefowo bia be woagbugbɔ adrɔ̃ na yewo ku ɖe asiɖoɖo Samara Nutome Subɔsubɔhabɔbɔa dzi ŋu la adrɔ̃. Do ŋgɔ la, nutomeʋɔnudrɔ̃fe aɖe tso nya me be Yehowa Ðasefowo fe Dɔwɔha Nɔsenu si le Samara dea aglãdzedze fe dzi fo. Ne Ʋɔnudrɔ̃fe Gãtɔ mete fli ɖe ʋɔnudrɔ̃fe ma fe nyametsotsoa me o la, ke kuxi sesẽ aɖe dze ŋgɔ Ðasefo 1,500 kple edzivɔ siwo le Samara.
Samara Nutome Ʋɔnudrɔ̃la Amesamala Le Akpasesẽnu Wɔm
Senya siwo wotsɔ ɖe Yehowa Ðasefowo fe dɔwɔha sia ŋu dze egɔme le April (Afɔfiɛ) 2014 me esime Samara Nutome Ʋɔnudrɔ̃la Amesamala ŋlɔ agbalẽ na Samara Nutomeʋɔnudrɔ̃fea be woaɖo asi Yehowa Ðasefowo fe dɔwɔha la dzi hetso enu be wole gome kpɔm le “aglãdzenuwɔnawo” me. Hafi nutomeʋɔnudrɔ̃fea nanɔ anyi ɖe nyaa ŋu la, amesamala ɖo asi Yehowa Ðasefowo fe Dɔwɔha Nɔsenu sia fe dɔwɔwɔwo dzi, eye wòxɔ wofe nunɔamesiwo le wo si gbɔ gɔ̃ hã. Le esia megbe la, Russia Dudɔwɔfe Si Kpɔa Ʋɔnudrɔ̃nyawo Gbɔ tsɔ Yehowa Ðasefowo fe Dɔwɔha Nɔsenu si le Samara fe ŋkɔ kpe ɖe habɔbɔ siwo fe dɔwɔnawo dzi woɖo asii ɖe aglãdzenuwo wɔwɔ ta la ŋu hafi wova dze kodzoa ɖoɖo gɔme gɔ̃ hã. Eye May (Damɛ) 29, 2014 dzi la, Ʋɔnudrɔ̃la Shabayeva tso nya me wòde amesamala la dzi eye wòɖe gbe be wòaɖo asi Ðasefowo fe Dɔwɔha Nɔsenu la fe dɔwo dzi eye woaɖo asi wofe nunɔamesiwo hã dzi.
Menye esiae nye zi gbãtɔ Samara Ʋɔnudrɔ̃fea fe amesamala tsɔ ɖe Ðasefowo fe Dɔwɔha Nɔsenu si le Samara la ŋuti kple susu be yeaɖo asi efe dɔwɔnawo dzi o. Le fe 2009 me la, amesamala la tsɔ ɖe dɔwɔha sia ŋu le ʋɔnu, gake eya ŋutɔ gava te fli ɖe nutsotso la me. Le nya si le toa me fifia ya gome la, Samara setɔwo to mɔ bubu ale be yewoaɖo yefe taɖodzinua gbɔ.
Russia Ʋɔnudrɔ̃fewo Nɔ Te Ðe Alakpanutsotsowo Dzi Ðo Asi Ðasefowo Ƒe Dɔwɔha Dzi
Le January (Dzove) 2013 kple January (Dzove) 2014 me la, kpovitɔwo va tsa tefe siwo Ðasefowo haya hena tadeaguwɔnawo wɔwɔ eye wobe yewoke ɖe subɔsubɔgbalẽ siwo dziɖuɖua bu de Agbalẽ Siwo Dziɖuɖua Buna Be Wodea Aglãdzedze Ƒe Dzi Ƒo me la ŋu le tefe mawo. Samara Ʋɔnudrɔ̃la Amesamala na nyanya Ðasefoawo fe Dɔwɔha Nɔsenu la tso esia ŋu le fe 2013 me ku ɖe nu siwo ŋu woke ɖoa ŋu, eye kpovitɔwo gava ke ɖe subɔsubɔgbalẽ mawo ŋu ake le January (Dzove) 2014 me, eye amesamala tsɔ nya la yi ʋɔnui. Le March (Tedoxe) 7, 2014 dzi la, Sovetskiy Ʋɔnudrɔ̃fe si le Samara ka ga home ruble 50,000 (Amerika dɔlar 1,383) na Ðasefowo fe Dɔwɔha Nɔsenu si le Samara be wòaxe. Ðasefo siwo le Samara ka ɖe edzi be le ɣeyiɣi eve siawo siaa me la, kpovitɔwo ŋutɔe tsɔ agbalẽ mawo va de ɖe yewofe tadeagufeawo. Gawu la, Yehowa Ðasefowo meda asi ɖe ale si Russia ʋɔnudrɔ̃fe bu wofe agbalẽwo be wodea aglãdzedze fe dzi fo la dzi o, eye wotsɔ la yi Europa Amegbetɔ Ƒe Gomenɔamesiwo Ŋuti Ʋɔnudrɔ̃fe.
Esi Samara Nutome Ʋɔnudrɔ̃fe fe amesamala la kpɔ egbɔ be wobu fɔ Ðasefowo fe Dɔwɔha Nɔsenu si le Samara le Sovetskiy Ʋɔnudrɔ̃fea vɔ la, etsɔ nya ɖe wo ŋu le April (Afɔfiɛ) 2014 me le Samara Nutomeʋɔnudrɔ̃fea be wodea aglãdzedze fe dzi fo. Ʋɔnudrɔ̃la siwo nɔ Ðasefoawo ta ʋlim gblɔ na Ʋɔnudrɔ̃la Shabayeva be asiɖoɖo Ðasefoawo fe Dɔwɔha Nɔsenu la dzi mele se nu o, eye wogagblɔ hã be naneke mele Yehowa Ðasefowo fe dzixɔsewo kple wofe dɔwɔnawo me alo Dɔwɔha fe dɔwɔnawo me si dea aglãdzedze fe dzi fo o. Eye wogblɔ hã be kpovitɔawo ŋutɔwoe va da agbalẽ “siwo nu wode se ɖo” ɖe tadeagufeawo esime wova be yewoaka tefea. Ke hã Ʋɔnudrɔ̃la Shabayeva tso nya me be woaɖo asi Ðasefowo fe Dɔwɔha Nɔsenu si le Samara fe dɔwo dzi.
Ðe Russia Dziɖuɖumegãwo Ayi Edzi Anɔ Mawusubɔsubɔ Ƒe Ablɔɖe Tem Ðe Anyia?
Ale si Samara fe nya sia le edzi yim la sɔ kple aʋatsonutsotso si Russia setɔwo tsɔ ɖe Yehowa Ðasefowo ŋu le Taganrog la pɛpɛpɛ. Le Taganrog fe nyaa me la, dziɖuɖumegãwo wɔ se si nye Dukɔa Ƒe Se Hena Aglãdzenuwɔnawo Nu Tsitsi ŋu dɔ madzemadzee ku ɖe Ðasefoawo fe mawusubɔsubɔ ŋu. Eye dziɖuɖumegãwo te ŋu ɖo asi Ðasefowo fe Dɔwɔha Nɔsenu si le Taganrog la dzi mlɔeba le fe 2009 me. Emegbe wova tsɔ nya ɖe Ðasefo ɖekaɖeka aɖewo ŋu be wonye nu vlo wɔlawo. Esia wɔe be wotsɔ nya ɖe Ðasefo siwo le nutoa me la dometɔ adre ŋu eye wolé wo de ga le esi wode wofe subɔsubɔkpekpewo ta. Yehowa Ðasefowo le vɔvɔ̃m be Samara fe nya sia hã ava yi nenema ke.
Afi kae Russia dziɖuɖumegãwo atɔ ŋku Yehowa Ðasefowo fe mawusubɔsubɔ ase ɖo? Tso June (Masa) 2014 me la, dziɖuɖumegãwo kpa nyawo ɖe Yehowa Ðasefo siwo le Russia fe nuto vovovowo me la ŋu be wole mawusubɔsubɔgbalẽ siwo dea aglãdzedze fe dzi fo la mam. Yehowa Ðasefo siwo le Samara le mɔ kpɔm be Russia Ƒe Ʋɔnudrɔ̃fe Kɔkɔtɔ adrɔ̃ nya dzɔdzɔe na yewo.


text:
SƆHƐWO BIANA BE
Aleke Mawɔ Dzo Naɖo Menye Ðe Kamedede Ŋu?
Biblia gblɔ be: “
Kamedede nyo.” (1 Timoteo 4:8) Gake edze abe sɔhɛ geɖe siwo gblɔna be “ehiã be made kame” la metea ŋu tsona kplaa ɖe esia wɔwɔ ŋu o ene.
“Ne megblɔ sɔhɛ ale si nu gbegbe metea ŋu kpɔa dzidzedze le kamededodokpɔ me o esi menɔ sekɛndrisuku (lycée) na wò la, awɔ nuku na wò. Evɔ efa abe tsi ene hafi!”
—Richard, si xɔ fe 21.
“Ame aɖewo susuna be: ‘Nu ka tae nàfu du le ŋdɔkutsugbe ate fifia, eye ɖeɖi nate ŋuwò, evɔ àte ŋu anɔ anyi ɖe xɔ me anɔ dufufu fe videofefe si hã le ko abe dufufu ene fom?’”
—Ruth, si xɔ fe 22.
Ne wò hã èsena le ɖokuiwò me alea la, ekema bu viɖe etɔ̃ siwo tae wòle be nàdze agbagba anɔ kame dem edziedzi ɖo la ŋu kpɔ.
Viɖe 1. Kamedede akpe ɖe wò ŋutilã ŋu wòanɔ te ɖe dɔlélewo nu. Rachel, si xɔ fe 19, gblɔ be: “
Fofonye gblɔna ɣesiaɣi be: ‘Ne èbe ɣeyiɣi mele ye si yeade kame o la, ekema nɔ ɣeyiɣi dim ɖe dɔdzedze ŋu.’”
Viɖe 2. Kamedede nana lãmetsi siwo nana ame fe susu me fana la gena ɖe wò ahɔhɔ̃ me. Emily, si xɔ fe 16, gblɔ be: “
Ne mele tame bum akpa, eye meyi ɖafu du ko la, nye susu me fana.
Nye lãme kɔna, eye mevona le susu me hã.”
Viɖe 3. Kamedede ana nàkpɔ dzidzɔ geɖe wu. Ruth, si xɔ fe 22, gblɔ be: “
Medina be mado ayi aɖafe, eye nu siwo mewɔna tsɔ dea kamee nye tsifufu, dufufu le sno dzi kple gasɔdodo.”
Nu Vevi Si Akpe Ðe Ŋuwò Nàwɔe: Zã miniti 20 ya teti zi etɔ̃ kwasiɖa sia kwasiɖa ɖe kamedefefe si doa dzidzɔ na wò ŋu.
Ðo ŋku nya sia dzi: Togbɔ be nɔnɔme aɖewo le mía ŋuti wotsɔ dzi mí hã la, zi geɖe la ale si míenɔa agbee la kpɔa ŋusẽ ɖe míafe lãmesẽ dzi. Eya ta ne ègblɔ be “ehiã be made kame” la, ke ele gbɔwò; àte ŋu awɔ nane tso eŋu!


text:
JULY 27, 2015
RUSSIA
Russia Ðo Asi Yehowa Ðasefowo Ƒe Nyatakakadzraɖofea Dzi
Le December 2, 2014 dzi la, Russia Ʋɔnudrɔ̃fe Kɔkɔtɔ tso nya me be Yehowa Ðasefowo fe nyatakakadzraɖofe si nye www.jw.org dea aglãdzedze fe dzi fo. Dɔwɔfe siwo katã naa Internet xe mɔ ɖe nyatakakadzraɖofea nu le Russia-dukɔa me godoo ale be amewo magaʋui o, eye woabu ame sia ame si ado boblo nyatakakadzraɖofe sia alo ade dzi fo na dukɔmevi bubuwo be woazãe la be enye nu vlo wɔla. Russia-dukɔa me koe woɖo asi jw.org nyatakakadzraɖofea dzi le le xexea me godoo.
Ale Si Nyawo Yi Ʋuu Hafi Wova Ðo Asi JW.ORG Dzi
Le fe 2013 me la, Tver dziɖuɖumegãwo tsɔ nya ɖe nyatakakadzraɖofe sia ŋu le ʋɔnudrɔ̃fe evɔ womena nyanya aɖeke Yehowa Ðasefo siwo le Russia la o. Tver-dua fe Ʋɔnudrɔ̃la Amesamala bia tso Tsentralniy Nutomeʋɔnudrɔ̃fea si be wòaɖo asi jw.org nyatakakadzraɖofea dzi le esi mawusubɔsubɔgbalẽ siwo Russia ʋɔnudrɔ̃fewo * tso nya me va yi be wodea aglãdzedze fe dzi fo la dometɔ aɖewo le edzi ta. Le August 7, 2013 dzi la, nutomeʋɔnudrɔ̃fea da asi ɖe amesamalaa fe nyaa dzi, evɔ mena nyanya aɖeke Yehowa Ðasefowo o, eye gblɔ be jw.org nye nyatakakadzraɖofe si dea aglãdzedze fe dzi fo.
Esi Ðasefoawo nya se nu tso ʋɔnudrɔ̃fea fe nyametsotso sia ŋu le nyadzɔdzɔgbɔgblɔwo me le ɣleti ɖeka megbe ko la, wotsɔ nya la yi ʋɔnudrɔ̃fe be woagbugbɔ nya la adrɔ̃ na yewo eye woɖe agbalẽ siwo katã ŋu nyaa ku ɖo la ɖa le nyatakakadzraɖofea fe akpa si Russia-dukɔa me nɔlawo zãna. Le January 22, 2014 dzi la, Tver Ʋɔnudrɔ̃fegã te fli ɖe ʋɔnudrɔ̃fe gbãtɔ fe nyametsotsoa me eye wògblɔ be asiɖoɖo jw.org dzi mele se nu o, eye wògblɔ kpee be ɖe wòle be woakpe ame siwo tɔ nyatakakadzraɖofea nye woakpɔ gome le nyadɔdrɔ̃a me hafi.
Esi nyametsotsoa medzɔ dzi na afetɔ S. G. Kekhlerov, si nye Amesamalagã Ƒe Kpeɖeŋutɔ o ta la, ebia tso Russia Ʋɔnudrɔ̃fe Kɔkɔtɔ si be wòagbugbɔ nya la adrɔ̃ na yewo. Womena nyanya Ðasefowo tso nyadɔdrɔ̃a ŋu ale si dze o. Gake le December 2, 2014 dzi la, Ʋɔnudrɔ̃fea drɔ̃ nya la evɔ Ðasefoawo menɔ etefe o.
Ʋɔnudrɔ̃fe Kɔkɔtɔa ɖo kpe edzi be Ðasefowo ɖe agbalẽ siwo ŋu nya ku ɖo la ɖa le nyatakakadzraɖofea le ʋɔnudrɔ̃fea fe nyametsotso le August 2013 me megbe kpuie, eye wògblɔ be woagate ŋu ava da agbalẽ mawo ɖe nyatakakadzraɖofea ake togbɔ be mena kpeɖodzi aɖeke o hã. Gake Ʋɔnudrɔ̃fea te fli ɖe ʋɔnudrɔ̃fegãa fe nyametsotsoa me eye wògate gbe ɖe ʋɔnudrɔ̃fe gbãtɔ fe nyametsotsoa boŋ dzi be jw.org dea aglãdzedze fe dzi fo. * Yehowa Ðasefowo bia tso Ʋɔnudrɔ̃fe Kɔkɔtɔa si be wòagbugbɔ nya la adrɔ̃ na yewo, gake Ʋɔnudrɔ̃fea gbe wofe nya la. Eye Yehowa Ðasefowo ŋlɔ agbalẽ na Ʋɔnudrɔ̃fe Kɔkɔtɔa Ƒe Zimenɔlaa hã, gake womese nya aɖeke tso egbɔ haɖe o.
Nyametsotso Si De Mawusubɔsubɔ Ƒe Ablɔɖe Afɔku Me
Yehowa Ðasefowo ʋli wo ɖokuiwo ta be Ʋɔnudrɔ̃fe Kɔkɔtɔa fe nyametsotsoa mele etefe o eye menɔ te ɖe kpeɖodzi aɖeke dzi o, elabe tso fe 2013 fe keleme ke la, agbalẽ siwo Russia dziɖuɖua fia asii be wodea aglãdzedze fe dzi fo la dometɔ aɖeke megale jw.org, si Russia-dukɔa me nɔlawo zãna, la dzi o. Le nyametsotso sia ta la, Russia dziɖuɖua ɖe gbe na dɔwɔfe siwo naa internet be woaxe mɔ ɖe jw.org nu le Russia. Esia wɔe be nyatakakadzraɖofe sia zazã bɔ ame gbogbo aɖewo, elabena Biblia si le gbe 130 kple edzivɔwo me kpakple Biblia-srɔ̃gbalẽ siwo le gbe 700 kple edzivɔwo mee le nyatakakadzraɖofe sia. Eye Russiagbe kple Russia Tokunɔgbe hã le gbe siawo dome. Esia na be ame sia ame si ado boblo nyatakakadzraɖofe sia alo ade dzi fo na amewo le Russia-dukɔa me be woazãe la, setɔwo alée ahabui be ede aglãdzedze ɖe dziɖuɖua ŋu fe dzi fo. Mɔxeɖenu sia wɔe be Yehowa Ðasefo 170,000 kple edzivɔ siwo le Russia megatea ŋu zãa nyatakakadzraɖofe si tua wo ɖo le mawusubɔsubɔ me eye wòkpena ɖe wo ŋu le wofe gbe sia gbe tadeagu me la o.
Ʋɔnudrɔ̃fe Kɔkɔtɔ fe nyametsotsoa gana mɔnukpɔkpɔ bubu aɖe hã Russia dziɖuɖumegãwo be woagblẽ Yehowa Ðasefowo fe subɔsubɔwɔna siwo yia edzi le ŋutifafa me la hã me. Zi ale si dziɖuɖumegã aɖewo yi edzi le Russia Ƒe Se Ku Ðe Aglãdzenuwɔnawo Ŋu zãm le mɔ gbegblẽ nu la, woado kplamatsɛ mawusubɔsubɔ fe ablɔɖe le Russia eye ablɔɖe sia aɖo afɔku me. Yehowa Ðasefowo le mɔ kpɔm vevie be dziɖuɖumegã siwo mekpɔa ame ŋkume o aʋli mawusubɔsubɔ fe ablɔɖe si nye amegbetɔwo fe gomenɔamesi vevi aɖe la ta ahana woadrɔ̃ ʋɔnu dzɔdzɔe na yewo le ɖekawɔwɔ me kple xexemedukɔwo fe ɖoɖo siwo dzi Russia da asi ɖo kple dukɔa fe Dukplɔsea siaa.
^ mm. 4 Tso ɣeaɖeɣi va ɖo June 1, 2015 dzi la, Russia ʋɔnudrɔ̃fewo fia asi Yehowa Ðasefowo fe agbalẽ 78 be wodea aglãdzedze fe dzi fo. Ðasefowo le nya sia ta ʋlim le dukɔa me ʋɔnudrɔ̃fewo kple Europa Amegbetɔ Ƒe Gomenɔamesiwo Ŋuti Ʋɔnudrɔ̃fe siaa.
^ mm. 7 Ne míagblɔe tututu la, amesamala fe kpeɖeŋutɔ la bia be woate fli ɖe nyametsotsoa me, eye Ʋɔnudrɔ̃fe Kɔkɔtɔ fe Ʋɔnudrɔ̃ha Si Kpɔa Dukɔmevinyawo Gbɔ tso nya me le nya sia ŋu.


text:
Enyɔtakankan nɔ mɛ ciwo yi va takpekpe lɔ
BƆBƆ VEVIWO
BETƐLI SUMƆSUMƆDƆ Eŋɛnywidratɔ wa ӡinӡindoshimɛ ciwo yí ɖo exwe 35 alo ci yí deyi ahan o, yí ji mɔ yewoasumɔ le Betɛliɔ, atɛnŋ awa toto keŋ ava bɔbɔ ci woawa le xɔsuzangbe nyidɔnmɛ keŋ axɔ enyɔtakankanwo so nu. Woana gamɛ koɖo texwe ci woawɛ le, le nunɔwoasewo mɛ.
FYƆÐUXU ŊƐNYWIDRATƆWO SUKLU Emɔɖetɔ ciwo yí ɖo exwe 23 sɔ yi 65 yí ji mɔ yewoakeke kunuɖeɖedɔ yewotɔ dojiɔ, atɛnŋ ava bɔbɔ ci woawa le kwɛshilagbe nyidɔnmɛ keŋ axɔ enyɔtakankanwo kudo suklu lɔ nu. Woana gamɛ koɖo texwe ci woawɛ le, le nunɔwoasewo mɛ.
Enyɔtakankan nɔ mɛ ciwo yi va takpekpe lɔ
ANYINƆXUJIKPƆTƆWO Woɖo anyinɔxujikpɔtɔwo ɖɛ mɔ woakpedo eo nu. Mìɖe kuku, do alɔ wo nywiɖe le wawa do wowo mɔdasɛnamɛwo ji kudo ehun, zokeke alo keke dadoxu, fini woato, texwe lélé ɖɛ koɖo nu buwo mɛ.
ӠINӠINDOSHIMƐ Wogbe ӡinkpin ɖɛ do ŋkɔ nɔ mɛ ciwo yí jikɔ awa ӡinӡindoshimɛ nɔ woanɔ ji. Nɔ wovawa trɔtrɔ ɖe so nuɔ, woanui le nunɔwoasewo mɛ doŋkɔ. Amɛ ciwo yí jikɔ awa ӡinӡindoshimɛ ɖo anɔ anyi do texwe lɔwo gbɔxwe woatɔ ӡinӡindoshimɛ nuxu lɔ xoxo le zozangbe nyidinmɛ. Wowo domɛtɔ ɖekaɖeka ɖo ahɛn enucucugotu koɖo enudodo ci yí je nɔ eshimɛ ɖoɖo.
LƆNLƆN FAA NUNANA Wozan eho sugbɔ do ӡinkpinwo, ehaxonuwo, videoxonuwo koɖo nubuwo nu nɔ mìase vivi nɔ takpekpe lɔ, yí akpedo mì nu mìate gogo Yehowa doji. Míwo lɔnlɔn faa nunana yí wosɔ kpɔnɔ eho zanzan lɔwo ji yí gbesɔ donɔ alɔ xexeɛ pleŋ mɛ dɔ lɔ. Wosɔ enunana dakavi ciwo ji woŋlwɛn enu do yí eze petii, do texwe vovovowo. Mìakpɔ jijɔ sugbɔ so enunana ɖeshiaɖe nu. Edɔjikpɔha dokɔ akpe sugbɔ nɔ mí so lé mísɔ xomɛvu dokɔ alɔ Fyɔɖuxu dɔwo.
CIKENAXU Mìɖe kuku, ŋgbeŋlɔbe mɔ EDƆLÉAMƐ KPATA cike ÐEKƐ yí wonanɔ o.
ENUBUBUWO DADOXU KOÐO WOWO JIXU Mísɔ ŋɖekpokpui ci mífɔ yi enububuwo dadoxu koɖo wowo jixu dɔwaxu. Nɔ ŋɖe bu nɔ eoɔ, yi jikpɔ le dɔwaxu lɔ. Wohɛn woakplɔ evi ciwo yí bu do wowo jilawo yi dɔwaxu lɔ hɛnnɛ. Ganke do jeshi mɔ, denyi ɖeviwo jikpɔxu yɔ o. Mìɖe kuku, mílé ŋkuvi do míwo viwo nu nywiɖe, mína nɔ woanɔ axa nɔ mí.
ANYINƆXU Mìɖe kuku, sɔ eɖe le mɛ nɔ mɛbuwo. Ðo ŋwi mɔ ao xomumɛtɔwo, mɛ ciwo yí míwo koɖo wowo zɔn mɔ doju koɖo ao Bibla nukplaviwo ɖekɛ yí alé texwe daɖɛ nɔ. Míŋgbesɔ ŋɖe dado anyinɔxu kpɛtɛwo o.
LƆNLƆN FAA DƆWAWA Nɔ èji mɔ yeakpe ashi do edɔ vovovowo nu le takpekpe lɔ mɛɔ, mìɖe kuku yi enyɔtakankanwo koɖo lɔnlɔn faa dɔwawa jikpɔxu.
Ci yí Yehowa Kunuɖetɔwo Dɔjikpɔha wa toto nɔ


text: 14 Mekpɔ Alẽvi+ la le tsitre ɖe Zion+ To la dzi, eye ame akpe alafa ɖeka blaene vɔ ene,+ siwo fe ŋgonu woŋlɔ efe ŋkɔ kple Fofoa+ fe ŋkɔ ɖo la, le eŋu.2 Eye mese gbe aɖe tso dzifo abe tsi geɖewo fe gbeɖiɖi ene, abe dziɖegbe sesẽ fe ɖiɖi ene; eye gbe si mese la le abe hadzilawoe le saŋku fom ɖe ha dzi ene.3 Eye wole ha aɖe si ɖi ha yeye+ dzim le fiazikpui la ŋgɔ kple nu gbagbe+ eneawo kpakple ametsitsiawo+ ŋkume, eye ame aɖeke mete ŋu srɔ̃ ha la o, negbe ame akpe alafa ɖeka blaene vɔ ene,+ siwo wofle tso anyigba dzi la ko.4 Ame siawo mefo ɖi wo ɖokuiwo kple nyɔnuwo o; le nyatefe me la, wole abe ɖetugbui leafewo ene.+ Ame siawoe dzea Alẽvi la yome yia afi sia afi si wòyina.+ Wofle ame siawo+ tso amegbetɔwo dome be woanye kutsetse gbãtɔ+ na Mawu kple Alẽvi la,5 eye womekpɔ aʋatsokaka aɖeke le wofe nu me o; mokaka mele wo ŋu o.+6 Eye mekpɔ mawudɔla bubu aɖe wòle dzodzom le yame, eye nya nyui mavɔ aɖe le esi wòagblɔ na ame siwo le anyigba dzi, kple dukɔ sia dukɔ kple to sia to kple gbegbɔgblɔ sia gbegbɔgblɔ kpakple ame ɖe sia ɖe fomevi.+7 Eye wòle gbɔgblɔm kple gbe gã aɖe be: “Mivɔ̃ Mawu, eye mitsɔ ŋutikɔkɔe nɛ, elabena efe ʋɔnudrɔ̃gafofo la ɖo,+ eye mide ta agu na Ame si wɔ dzifo kple anyigba kple atsiafu+ kple tsidzɔfewo.”8 Mawudɔla bubu aɖe, si nye evelia, dze eyome le gbɔgblɔm be: “Emu loo! Babilon Gã+ la mu,+ eya si na dukɔwo katã no efe ahasiwɔwɔ* fe dzodzro sesẽ* fe wain la!”+9 Mawudɔla bubu aɖe, si nye etɔ̃lia, dze wo yome hele gbɔgblɔm kple gbe gã aɖe be: “Ne ame aɖe de ta agu na lã wɔadã+ la kple efe legba la, eye wòxɔ dzesi ɖe efe ŋgonu alo ɖe efe asi ŋu la,+10 ano Mawu fe dziku fe wain si wometɔ tsii o, si wokɔ ɖe Efe dɔmedzoekplu me la hã fe ɖe,+ eye woatsɔ dzo kple dzokpe+ awɔ fui vevie le mawudɔla kɔkɔewo ŋkume kple Alẽvi la ŋkume.11 Eye wofe fuwɔame fe dzudzɔ la anɔ tutum yi dzi tegbetegbe.+ Ame siwo dea ta agu na lã wɔadã la kple efe legba la kpakple ame sia ame si xɔa efe ŋkɔ fe dzesi la, makpɔ gbɔɖeme o zã kple keli.+12 Afi siae ame kɔkɔewo+ fe dzidodo hiã le, ame siwo léa Mawu fe sewo kple Yesu dzi xɔse+ me ɖe asi.”13 Eye mese gbe aɖe tso dzifo wògblɔ be, “Ŋlɔ bena: Dzidzɔtɔwoe nye ame siwo ku le Afetɔ+ la me tso fifia dzi. Ɛ̃, gbɔgbɔ la gblɔ be, mina woagbɔ ɖe eme tso wofe agbagbadzedzewo me, elabena wofe dɔwɔwɔwo dze wo yome enumake.”14 Eye mekpɔ alilikpo ɣi aɖe, eye ame si le abe amegbetɔvi+ ene la bɔbɔ nɔ alilikpo la dzi, sikafiakuku le ta nɛ, eye hɛ gobɛ ɖaɖɛ aɖe le esi.15 Mawudɔla bubu aɖe do tso gbedoxɔ la fe kɔkɔefe la, eye wòdo ɣli kple gbe gã aɖe ɖo ɖe ame si bɔbɔ nɔ alilikpo la dzi be: “Do wò hɛ gobɛ la ɖa nàŋe nu, elabena gafofo la de be woaŋe nu, elabena anyigbadzinukuwo ɖi keŋkeŋ.”+16 Eye ame si bɔbɔ nɔ alilikpo la dzi la do efe hɛ gobɛ la ɖe anyigba dzi, eye wòŋe anyigbadzinukuwo.17 Mawudɔla bubu aɖe gado tso gbedoxɔ la fe kɔkɔefe si le dzifo, eye hɛ gobɛ ɖaɖɛ le eya hã si.18 Mawudɔla bubu aɖe, si kpɔ ŋusẽ ɖe dzo dzi la, do tso vɔsamlekpui la me. Edo ɣli kple gbe gã aɖe ɖo ɖe ame si si hɛ gobɛ ɖaɖɛa le la be: “Do wò hɛ gobɛ ɖaɖɛ la ɖa nàtso anyigbadziwainka la fe kpowo, elabena efe tsetseawo ɖi.”+19 Eye mawudɔla la do efe hɛ gobɛ la ɖe anyigba dzi, eye wòtso anyigbadziwainka la tsɔ fu gbe ɖe Mawu fe dziku fe wainfiãnu gã la me.+20 Eye wofanya waintsetse si le wainfiãnu la me le dua godo, ʋu do le wainfiãnu la me eye wòɖɔ va ɖo keke sɔwo fe numegawo ŋuti ke, eye wòde stadio akpe ɖeka alafa ade.*


text:
MEGBENYAWO
“Luʋɔ” Kple “Gbɔgbɔ”—Nukae Nya Siawo Fia Ŋutɔŋutɔ?
NE ÈSE nya siwo nye “luʋɔ” kple “gbɔgbɔ” la, nuka dzie wò susu yina? Ame geɖe xɔe se be nya siawo fia nane si le mía me si womekpɔna o, eye womekuna hã o. Wosusuna be ne ame ku la, efe akpa makpɔmakpɔ sia dona le ŋutilãa me heyia edzi nɔa agbe. Esi wònye dzixɔse sia kaka ɖe tefe geɖe ta la, ewɔa nuku na ame geɖe ne wova srɔ̃e be Biblia mefia nu nenema kura o. Ekema nukae nye luʋɔ, eye nukae Mawu fe Nya la fia tso gbɔgbɔ ŋu?
NUSI “LUƲƆ” SI WOZÃ LE BIBLIA ME LA NYE
De ŋugble tso luʋɔ ŋu gbã. Ðewohĩ àɖo ŋku edzi be Hebri kple Hela gbewo mee woŋlɔ Biblia fe akpa gãtɔ ɖo gbã. Esi Biblia-ŋlɔlawo nɔ nu ŋlɔm tso luʋɔ ŋu la, wozã Hebrigbe me nya ne′phesh alo Helagbe me nya psy·khe′. Nya eve siawo dze le Ŋɔŋlɔawo me wu zi 800 sɔŋ, eye Biblia gɔmeɖeɖe si nye New World Translation (Traduction du monde nouveau) ɖe wo katã gɔme be “luʋɔ.” Ne èlé ŋku ɖe alesi wozã nya “luʋɔ” alo “luʋɔwo” le Biblia me ŋu la, àkpɔe dze sii nyuie be nusi koŋ nya sia fiae nye (1) amewo, (2) lãwo, alo (3) agbe si ame alo lã aɖe le. Na míadzro mawunyakpukpui aɖewo siwo ɖe gɔmesese vovovo etɔ̃ siawo fia me akpɔ.
Amewo. “Le Noa fe ŋkekeawo me . . . woɖe ame ʋɛ, siwo le luʋɔ enyi la [tso] tsi me.” (Petro I, 3:20) Eme kɔ nyuie le afisia be nya “luʋɔ” fia amewo—Noa, srɔ̃a, viaŋutsu etɔ̃awo, kple wo srɔ̃wo. Biblia gblɔ hã be: “Ame gbãtɔ, Adam la, zu luʋɔ gbagbe.” (Korintotɔwo I, 15:45) Nya “luʋɔ” si wozã le afisia la tsi tre ɖi na ame aɖe koŋ—si nye Adam. Biblia me kpɔɖeŋu bubu aɖewo siwo me wozã “luʋɔ” alo “luʋɔwo” le tsɔ fia ame ɖeka alo amewo la dze le Psalmo 119:28; Konyifahawo 3:25; kple Dɔwɔwɔwo 27:37.
Lãwo. Míexlẽ le Biblia fe nuŋlɔɖi si ku ɖe nuwo wɔwɔ ŋu me be: “Tete Mawu gblɔ bena: Nu [luʋɔ, NW] gbagbewo nefu tsi le tsia me, eye xe dzodzoewo nedzo le ya me le dzifolilia fe ŋku me. Eye Mawu gblɔ bena: Nu [luʋɔ, NW] gbagbewo nedo tso anyigba me hamehame, afemelãwo kple nu tatawo kple gbemelãwo hamehame!” (Mose I, 1:20, 24) Le mawunyakpukpui sia me la, woyɔ tɔmelãwo, afemelãwo, kple gbemelãwo siaa be ‘luʋɔ.’ Biblia gɔmeɖeɖe geɖe zã nya “luʋɔ” hã na dzifoxewo kple lã bubuwo le Mose I, 9:10; Mose III, 11:46; kple Mose IV, 31:28.
Ame fe agbe. Ɣeaɖewoɣi la, nya “luʋɔ” fiana agbe si ame le. Yesu bia be: “Viɖe ka wòanye na ame, ne xexeme blibo la katã zu etɔ, ke wòabu efe luʋɔ mahã?” (Mateo 16:26) Nukae amea abu? Efe agbee. Bu nya si apostolo Paulo gblɔ na nɔvia Kristotɔwo ŋu kpɔ: “Mana woagblẽ nye ŋutɔ le miafe luʋɔwo ta.” (Korintotɔwo II, 12:15) Paulo lɔ̃ faa be yeatsɔ ye ɖokui aɖo anyi ɖe nɔviawo fe agbe ta. Le Biblia fe tefe siawo la, eme kɔ be nya “luʋɔ” la fia agbe si amea le. Àkpɔ gɔmesese sia si le nya “luʋɔ” ŋu la fe kpɔɖeŋu bubuwo le Fiawo I, 17:17-23; Psalmo 26:9; Dɔwɔwɔwo 20:10; kple Romatɔwo 16:4.
Ne èsrɔ̃ Mawu fe Nya la yi ŋgɔe la, àva kpɔe be womezã nya “luʋɔ” le Biblia fe tefe aɖeke tsɔ fia nu “makumaku” alo “mavɔmavɔ” kpɔ o. Ðe Ŋɔŋlɔawo gblɔ boŋ be luʋɔ la ate ŋu aku, si fia be ekuna. (Xezekiel 18:4, 20) Le esia ta Biblia yɔa amesi ku la kpuie ko be ‘luʋɔ kuku.’—Mose III, 21:11.
NUSI “GBƆGBƆ” LA NYE
Na míadzro nusi “gbɔgbɔ” si wozã le Biblia me la nye me azɔ. Ame aɖewo susuna be “luʋɔ” koe wogayɔna be “gbɔgbɔ.” Gake menye nenemae nyaa le o. Biblia na eme kɔ nyuie be “gbɔgbɔ” kple “luʋɔ” fia nu vovovo eve. Vovototo kae le wo dome?
Biblia-ŋlɔlawo zã Hebrigbe me nya ru′ach alo Helagbe me nya pneu′ma esime wonɔ nu ŋlɔm tso “gbɔgbɔ” ŋu. Ŋɔŋlɔawo ŋutɔ ɖe gɔmesese si le nya mawo ŋu me. Le kpɔɖeŋu me, Psalmo 104:29 gblɔ be: “Ne [wò Yehowa] èɖe wofe gbɔgbɔ [ru′ach] ɖa la, wokuna, eye wogbugbɔna yia wofe ke me.” Eye Yakobo 2:26 gblɔ be “ŋutilã gbɔgbɔ [pneu′ma] manɔmee nye nu kuku.” Eyata le kpukpui siawo me la, “gbɔgbɔ” la fia nusi naa ŋutilã nɔa agbe. Ne gbɔgbɔ mele ŋutilã la me o la, ke eku. Eyata menye nya “gbɔgbɔ” koe wozã tsɔ ɖe nya ru′ach gɔmee le Biblia me o, wozã nya “ŋusẽ,” alo agbegbɔgbɔ hã. Le kpɔɖeŋu me, Mawu gblɔ le Noa fe ŋkekea me Tsiɖɔɖɔa ŋu be: “Mana tsi naɖe anyigba la, bena ŋutilã, siwo katã le dzifoa te, esiwo me agbegbɔgbɔ [ru′ach] le la, natsrɔ̃.” (Mose I, 6:17; 7:15, 22) Eyata “gbɔgbɔ” fia ŋusẽ makpɔmakpɔ aɖe (agbeŋusẽ) si le nu gbagbewo katã me.
Menye nu ɖekae luʋɔ kple gbɔgbɔ la nye o. Ŋutilã hiã gbɔgbɔ abe alesi radio hiã elektrikŋusẽ ene—ale be wòawɔ dɔ. Be míagawɔ kpɔɖeŋua yi ŋgɔe la, bu radio sue si woate ŋu atsɔ ɖe asi ŋu kpɔ. Ne ède kpe radioa me eye nèʋui la, ɖeko wòle abe elektrikŋusẽ si le kpeawo me na radioa gbɔ agbe ene. Gake ne kpe mele radioa me o la, míagblɔ be radioa ku. Aleae míagblɔ le radio fomevi bubu ɖesiaɖe si woɖe efe elektrikŋusẽ ɖa la ŋu. Nenema kee gbɔgbɔ nye ŋusẽ si naa míafe ŋutilã nɔa agbe. Eye abe elektrikŋusẽ ene la, seselelãme mele gbɔgbɔa si o, eye mate ŋu abu tame hã o. Ŋusẽ aɖe ko wònye. Gake ne gbɔgbɔ, alo agbeŋusẽ, ma meli o la, míafe ŋutilãwo ‘kuna, eye wogbugbɔna yia wofe ke me,’ abe alesi hakpala la gblɔe ene.
Nyagblɔla 12:7 gblɔ tso amegbetɔ fe ku ŋu be: “[Efe ŋutilã fe] kewɔ nagatrɔ yi anyigba, si wònye tsã la gbɔ, eye gbɔgbɔ la nagbugbɔ ayi Mawu, amesi tsɔe na la gbɔ.” Ne gbɔgbɔ, alo agbeŋusẽ la, megale ŋutilãa me o la, ŋutilã la kuna hegbugbɔna yia afisi wòtso—anyigba. Agbeŋusẽ la hã gbugbɔna yia afisi wòtso—Mawu gbɔ. (Hiob 34:14, 15; Psalmo 36:10) Esia mefia be agbeŋusẽa zɔa mɔ yia dzifo ŋutɔŋutɔ o. Nusi wòfia boŋ enye be Yehowa Mawu koe ate ŋu ana amesi ku la nagava nɔ agbe le etsɔme. Ne míagblɔe la, efe agbea va le Mawu fe asi me. Mawu fe ŋusẽ koe ana gbɔgbɔ, alo agbeŋusẽ, nagaɖo ame me ake ale be wòaganɔ agbe.
Aleke gbegbee wòdoa dzidzɔ na mí enye si be míanyae be nusia tututue Mawu awɔ na amesiwo katã le ɖiɖim ɖe eme le ‘ŋkuɖodziyɔdowo’ me! (Yohanes 5:28, 29) Ne tsitretsitsi fe ɣeyiɣia de la, Yehowa awɔ ŋutilã yeye na amesi le alɔ̃ dɔm le ku me la, eye wòagatsɔ gbɔgbɔ, alo agbeŋusẽ ade eme be wòaganɔ agbe ake. Dzidzɔŋkeke gã aɖe ŋutɔe ema anye!
Ne èdi be yeagasrɔ̃ nu geɖe wu tso nya “luʋɔ” kple “gbɔgbɔ” siwo Biblia zã ŋu la, nyatakaka nyui aɖewo le agbalẽ gbadza si nye Nukae Dzɔna Ðe Mía Dzi ne Míeku? kple agbalẽ si nye Reasoning From the Scriptures, axa 375-84 (Comment raisonner à partir des Écritures, axa 27-32 kple axa 136-140) me. Yehowa Ðasefowoe ta agbalẽ eveawo siaa.


text:
TA WUIENYI
Akpa si Nyɔnyrɔxɔxɔ Wɔna le Mia Kple Mawu Dome Ƒomedodo Me
Aleke wonaa nyɔnyrɔ ame wòva zua Kristotɔe?
Afɔ kawoe wòhiã be nàɖe hafi adze axɔ nyɔnyrɔ?
Aleke ame tsɔa eɖokui ɖea adzɔgbe na Mawui?
Nukae nye susu vevi si ta wòle be nàxɔ nyɔnyrɔ?
1. Nukata Etiopiatɔ afedzikpɔla aɖe bia be yeaxɔ nyɔnyrɔ?
‘KPƆ ÐA, tsie nye esi, nukae xe mɔ na nye nyɔnyrɔxɔxɔ mahã?’ Etiopiatɔ afedzikpɔla aɖee bia nya sia le fe alafa gbãtɔ me. Kristotɔ aɖe si ŋkɔe nye Filipo ɖe nu me nɛ kɔte be Yesu ye nye Mesia si ŋugbe wodo. Esi nusi Etiopia-ŋutsua srɔ̃ tso Ŋɔŋlɔawo me de dzi gbɔ nɛ ta la, ewɔ afɔɖeɖe si hiã. Eɖee fia be yedi be yeaxɔ nyɔnyrɔ!—Dɔwɔwɔwo 8:26-36.
2. Nukata wòle be nàbu nyɔnyrɔxɔxɔ ŋu nyuie?
2 Ne Yehowa Ðasefowo dometɔ aɖee srɔ̃ agbalẽ sia kpli wò tsitotsito tso efe gɔmedzedze la, ke ɖewohĩ wò hã àdi be yeabia be, ‘Nukae xe mɔ na nye nyɔnyrɔxɔxɔ?’ Va ɖo fifia èva srɔ̃ nu tso agbe mavɔ nɔnɔ le Paradiso si ŋugbe Biblia do me ŋu. (Luka 23:43; Nyaɖeɖefia 21:3, 4) Èva srɔ̃ nu tso nɔnɔme si tututu me ame kukuwo le kple tsitretsitsi mɔkpɔkpɔa hã ŋu. (Nyagblɔla 9:5; Yohanes 5:28, 29) Ðewohĩ èle ha dem kple Yehowa Ðasefowo to wofe hame fe kpekpewo dede me eye wò ŋutɔ èva kpɔ kpeɖodzi be woawoe le subɔsubɔha vavãtɔ me. (Yohanes 13:35) Vevietɔ wu la, anye be fomedodo aɖe va ɖo mia kple Yehowa Mawu dome.
3. (a) Se kae Yesu de na eyomedzelawo? (b) Aleke wonyrɔa ame ɖe tsi mee?
3 Aleke nàwɔ aɖee afia be yedi be yeasubɔ Mawu? Yesu gblɔ na eyomedzelawo be: ‘Miheyi ɖawɔ dukɔwo katã me nɔlawo ne woanye nusrɔ̃lawo, mianyrɔ wo.’ (Mateo 28:19) Yesu ŋutɔ ɖo esia fe kpɔɖeŋu ɖi esi wonyrɔe ɖe tsi me. Menye ɖe wohlẽ tsi ɖe eŋu o, eye menye ɖe wokɔ tsi vi aɖe ɖe ta nɛ ko hã o. (Mateo 3:16) Woɖe nya “nyɔnyrɔ” tso Helagbe me nya si gɔmee nye “woana nu nayi to” me. Eyata Kristotɔwo fe nyɔnyrɔxɔxɔ fia be woana ame nayi to alo woanyrɔe keŋkeŋ ɖe tsi me.
4. Nukae nyɔnyrɔxɔxɔ ɖe tsi me fia?
4 Wodi tso amesiame si di be fomedodo nanɔ woa kple Yehowa Mawu dome la si be wòaxɔ nyɔnyrɔ. Nyɔnyrɔxɔxɔ ɖenɛ fiana amewo be enye wò didi be yeasubɔ Mawu. Eɖenɛ fiana be enye dzidzɔ na wò be yeawɔ Yehowa fe lɔlɔ̃nu. (Psalmo 40:8, 9) Gake hafi nàdze na nyɔnyrɔxɔxɔ la, ehiã be nàwɔ afɔɖeɖe aɖewo gbã.
SIDZEDZE KPLE XƆSE HIÃ
5. (a) Nukae nye afɔɖeɖe gbãtɔ si ana nàdze na nyɔnyrɔxɔxɔ? (b) Nukatae Kristotɔwo fe kpekpewo dede le vevie?
5 Èdze afɔɖeɖe gbãtɔa wɔwɔ gɔme xoxo. Aleke? To Yehowa Mawu kple Yesu Kristo ŋuti sidzedze xɔxɔ, ɖewohĩ to Biblia-nusɔsrɔ̃ si ame aɖe wɔna kpli wò, dzi. (Yohanes 17:3) Gake nu geɖe gali wòle be nàsrɔ̃. Enye Kristotɔwo fe didi be ‘Mawu fe lɔlɔ̃nu ŋuti sidzedze vavã nayɔ yewo fũ.’ (Kolosetɔwo 1:9) Kpekpewo dede le Yehowa Ðasefowo fe hamewo me akpe ɖe ŋuwò ŋutɔ le esia wɔwɔ me. Ele vevie ŋutɔ be nàde kpekpe mawo. (Hebritɔwo 10:24, 25) Ne èdea kpekpeawo ɣesiaɣi la, akpe ɖe ŋuwò be Mawu ŋuti sidzedze geɖe nasu asiwò.
6. Afikae wòle be nànya Biblia fe nufiafia ase ɖo hafi adze na nyɔnyrɔxɔxɔ?
6 Enye nyatefe be mehiã be nànya nusianu si le Biblia me tsitotsito hafi adze na nyɔnyrɔxɔxɔ o. Sidzedze aɖe su Etiopiatɔ afedzikpɔlaa si xoxo, gake egahiã kpekpeɖeŋu be wòase Ŋɔŋlɔawo fe akpa aɖewo gɔme. (Dɔwɔwɔwo 8:30, 31) Nenema kee nu geɖe gali si wòle be wò hã nàsrɔ̃. Le nyatefe me la, màsrɔ̃ nu tso Mawu ŋu avɔ gbeɖe o. (Nyagblɔla 3:11) Gake hafi nàdze axɔ nyɔnyrɔ la, ehiã be nànya Biblia fe gɔmedzenufiafiawo ya teti ahalɔ̃ ɖe wo dzi. (Hebritɔwo 5:12) Nufiafia mawo dometɔ aɖewoe nye nyatefe si ku ɖe nɔnɔme si me ame kukuwo le kpakple alesi Mawu fe ŋkɔa kple efe Fiaɖufea le vevie ŋu nyanya.
7. Ŋusẽ kae wòle be Biblia la sɔsrɔ̃ nakpɔ ɖe dziwò?
7 Gake sidzedze ɖeɖe mesu o, elabena “ne xɔse mele mía si o la, míate ŋu adze Mawu ŋu o.” (Hebritɔwo 11:6) Biblia gblɔ na mí be esi ame aɖewo siwo nɔ blemadu si nye Korinto me se nyanyui si Kristotɔwo nɔ gbefã ɖemee la, ‘woxɔe se, eye wonyrɔ wo.’ (Dɔwɔwɔwo 18:8) Nenema kee wòle be Biblia la sɔsrɔ̃ nana xɔse nasu asiwò nàkpɔe be Mawu fe Nya si tso gbɔgbɔ mee wònye. Ele be Biblia sɔsrɔ̃ nakpe ɖe ŋuwò nàxɔ Mawu fe ŋugbedodowo kple Yesu fe vɔsa la fe ameɖeŋusẽ dzi ase.—Yosua 23:14; Dɔwɔwɔwo 4:12; Timoteo II, 3:16, 17.
BIBLIA ME NYATEƑEA GBƆGBLƆ NA AMEWO
8. Nukae aʋã wò be nàfo nu tso nusiwo srɔ̃m nèle ŋu na amewo?
8 Ne wò xɔse le sesẽm ɖe edzi le wò dzi me la, àkpɔe be asesẽ be nàmia nu ɖe nusiwo srɔ̃m nèle dzi. (Yeremya 20:9) Anye wò didi vevie be yeafo nu tso Mawu kple efe tameɖoɖowo ŋu na amewo.—Korintotɔwo II, 4:13.
9, 10. (a) Amekawoe nàte ŋu adze egɔme anɔ Biblia me nyatefea gblɔm na? (b) Nukae wòle be nàwɔ ne èdi be yeakpɔ gome le Yehowa Ðasefowo fe gbefãɖeɖedɔ si ŋu wowɔ ɖoɖo ɖo me?
9 Àte ŋu adze Biblia me nyatefea fiafia amewo gɔme ne ètsɔa ŋuɖɔɖo gblɔa eŋu nya na wò fometɔwo, xɔlɔ̃wo, afelikawo, kple dɔwɔhatiwo. Emegbe àdi be yeawɔ ɖeka kple Yehowa Ðasefowo akpɔ gome le gbefãɖeɖedɔ si hamea wɔna ɖekae me. Ekema àte ŋu agblɔe na Ðasefo si le Biblia srɔ̃m kpli wò la faa be yedi be yeawɔ esia. Ne wokpɔe be èdze akpɔ gome le dutofosubɔsubɔdɔa me la, woawɔ ɖoɖo be mia kple wò nufiala miakpe kple hamemegã eve.
10 Kpekpe kple Kristotɔ hamemegã siwo le Mawu fe alẽha la kplɔm dometɔ aɖewo ana nàgadze si wo nyuie wu. (Dɔwɔwɔwo 20:28; Petro I, 5:2, 3) Ne hamemetsitsi siawo kpɔe be èse Biblia fe gɔmedzenufiafiawo gɔme, èxɔ wo dzi se, èle agbe nɔm ɖe Mawu fe gɔmeɖosewo nu, eye be nèdi vavã be yeanye Yehowa Ðasefowo dometɔ ɖeka la, woana nànya be èdze akpɔ gome le dutofosubɔsubɔdɔa me abe nyanyuia fe gbefãɖela maxɔnyɔnyrɔ ene.
11. Tɔtrɔ kawoe wòahiã be ame aɖewo nawɔ hafi adze na dutofosubɔsubɔdɔa wɔwɔ?
11 Ðewohĩ woakpɔe be ahiã be nàwɔ tɔtrɔ aɖewo le wò agbenɔnɔ kple nuwɔnawo me hafi nàdze na dutofosubɔsubɔdɔa wɔwɔ. Tɔtrɔ siawo dometɔ aɖewo ate ŋu anye be nàdzudzɔ bebeme nuwɔna aɖewo. Eyata hafi nàbia be yedi be yeazu gbefãɖela maxɔnyɔnyrɔ la, ehiã be nàtsri nuvɔ̃ gãwo abe agbegbegblẽnɔnɔ, ahamumu, kple atikevɔ̃ɖi zazã ene.—Korintotɔwo I, 6:9, 10; Galatiatɔwo 5:19-21.
DZIMETƆTRƆ KPLE TƆTRƆWƆWƆ
12. Nukata dzimetɔtrɔ hiã?
12 Ele be nàgawɔ afɔɖeɖe bubu aɖewo hafi adze na nyɔnyrɔxɔxɔ. Apostolo Petro gblɔ be: “Mitrɔ le miafe dzi me, eye migbugbɔ, be woatutu miafe nuvɔ̃wo.” (Dɔwɔwɔwo 3:19) Be woatrɔ dzime fia be woase veve ŋutɔŋutɔ ɖe nane si wowɔ ta. Edze fã be dzimetɔtrɔ sɔ ne wonɔ agbe manyomanyo va yi, ke hã, egahiã kokoko nenye be wonɔ agbe nyui alesi woate ŋui va yi gɔ̃ hã. Nukatae? Elabena amegbetɔwo katã nye nuvɔ̃wɔla siwo hiã Mawu fe tsɔtsɔke. (Romatɔwo 3:23; 5:12) Hafi nàdze Biblia sɔsrɔ̃ gɔme la, mènya nusi nye Mawu fe lɔlɔ̃nu o. Ekema agbe si nènɔ va yi la mate ŋu asɔ kple Mawu fe lɔlɔ̃nu bliboe gbeɖe o. Eyata dzimetɔtrɔ hiã.
13. Nukae nye tɔtrɔwɔwɔ?
13 Le dzimetɔtrɔ vɔ megbe la, nusi gahiãe nye tɔtrɔwɔwɔ, alo ‘be woagbugbɔ.’ Menye be nàse veve ɖe wò nuwɔnawo ta ko evɔ o. Ehiã be nàgbe nu le wò agbenɔnɔ tsãtɔ gbɔ eye nàɖoe kplikpaa be yeanɔ agbe nyui tso fifia dzi yina. Dzimetɔtrɔ kpakple tɔtrɔwɔwɔ nye afɔ siwo wòle be nàɖe hafi axɔ nyɔnyrɔ.
ÐOKUIWÒ TSƆTSƆ ÐE ADZƆGBE
14. Nu vevi kae wòle be nàwɔ hafi axɔ nyɔnyrɔ?
14 Nu vevi bubu aɖe hã li wòle be nàwɔ hafi axɔ nyɔnyrɔ. Ele be nàtsɔ ɖokuiwò aɖe adzɔgbe na Yehowa Mawu.
15, 16. Nukae adzɔgbeɖeɖe na Mawu fia, eye nukae ʋãa ame wòwɔa esia?
15 Ne èdo gbe ɖa tso dzi me na Yehowa Mawu hetsɔ ɖokuiwò ɖe adzɔgbe nɛ la, efia be èdo ŋugbe be yeatsɔ ye ɖokui ana eyama bliboe. (Mose V, 6:15) Gake nukata wòle be nàdi be yeawɔ esia? Na míawɔ kpɔɖeŋu aɖe atsɔ aɖo nya ma ŋu. Tsɔe be ŋutsu aɖe di be yealé ŋku ɖe nyɔnu aɖe fe nɔnɔme ŋu na eɖeɖe. Ne ŋutsua va le nu geɖe nyam tso nyɔnua ŋu eye wòle efe nɔnɔme nyuiwo kpɔm dze sii la, awɔe be efe nu ava nɔ dzi lém nɛ ɖe edzi. Le ɣeyiɣi aɖe megbe la, abiae ne elɔ̃ be yewoaɖe yewo nɔewo. Ele eme baa be srɔ̃ɖeɖe fia be ŋutsua natsɔ agbanɔmedzi geɖe wu ya. Gake lɔlɔ̃ aʋãe be wòawɔ afɔɖeɖe vevi ma.
16 Esi nèva dze si Yehowa helɔ̃ eyama la, esia aʋã wò be nàsubɔe bliboe, menye le nɔnɔme aɖewo ko me alo vaseɖe afi aɖe ko o. Ele be amesiame si di be yeadze Mawu fe Vi, Yesu Kristo, yome ‘nagbe nu le eya ŋutɔ ɖokui gbɔ.’ (Marko 8:34) Míegbea nu le mía ɖokui gbɔ nenye be míekpɔ egbɔ be míena mía ŋutɔwo míafe nudidiwo alo taɖodzinuwo xe mɔ ɖe míafe toɖoɖo Mawu bliboe nu o. Eyata hafi nàte ŋu axɔ nyɔnyrɔ la, ele be wò taɖodzinu vevitɔ le agbe me nanye be yeawɔ Yehowa Mawu fe lɔlɔ̃nu.—Petro I, 4:2.
MÈGAVƆ̃ BE YEAVA DO KPO NU O
17. Nukata ame aɖewo anɔ hehem ɖe megbe le adzɔgbeɖeɖe na Mawu me?
17 Ame aɖewo hena ɖe megbe le adzɔgbeɖeɖe na Yehowa me le esi wovɔ̃na vie na afɔɖeɖe vevi ma wɔwɔ ta. Ðewohĩ woanɔ vɔvɔ̃m be ne yewova zu Kristotɔ ɖeadzɔgbewo la, yewoabu yewofe nuwɔnawo ŋuti kɔnta na Mawu. Esi ame aɖewo vɔ̃na be yewoava do kpo nu ahawɔ nusi ate ɖe Yehowa dzi ta la, wobunɛ be anyo wu ne yewomeɖe adzɔgbe nɛ kura o.
18. Nukae ate ŋu aʋã wò be nàtsɔ ɖokuiwò aɖe adzɔgbe na Yehowa?
18 Ne wò lɔlɔ̃ na Yehowa le to dem ɖe edzi la, aʋã wò be nàtsɔ ɖokuiwò aɖe adzɔgbe nɛ eye nàwɔ wò ŋutete ɖesiaɖe anɔ agbe ɖe enu. (Nyagblɔla 5:3) Ne èɖe adzɔgbe vɔ la, àdi godoo be yeayi edzi ‘azɔ alesi dze Yehowa be yeadze eŋu bliboe.’ (Kolosetɔwo 1:10) Esi nèlɔ̃ Mawu ta la, mawɔ na wò be efe lɔlɔ̃nu wɔwɔ sesẽ akpa o. Ðikeke mele eme o be àlɔ̃ ɖe apostolo Yohanes fe nya siwo wòŋlɔ dzi, be: “Lɔlɔ̃ na Mawu enye si bena, míalé efe seawo me ɖe asi, eye efe seawo mesesẽ o.”—Yohanes I, 5:3.
19. Nukata mele be nàvɔ̃ adzɔgbeɖeɖe na Mawu o?
19 Mehiã be nànye ame deblibo hafi aɖe adzɔgbe na Mawu o. Yehowa nya wò ŋutetewo fe seɖofe eye mele nu geɖe akpa biam tso asiwò wu nusi nàte ŋu awɔ o. (Psalmo 103:14) Edi be nu nadze edzi na wò eye ado alɔ wò ahakpe ɖe ŋuwò. (Yesaya 41:10) Àte ŋu aka ɖe edzi be ne èɖo ŋu ɖe Yehowa ŋu tso dzi blibo me la, “ata mɔ na wò.”—Lododowo 3:5, 6.
KPEÐOÐO WÒ ADZƆGBEÐEÐE DZI TO NYƆNYRƆXƆXƆ DZI
20. Nukata mele be ɖokuiwò tsɔtsɔ ɖe adzɔgbe na Yehowa nanɔ nyanya na wò ɖeka ko o?
20 Nusiwo me míedzro fifia ŋu bubu ate ŋu akpe ɖe ŋuwò nàtsɔ ɖokuiwò aɖe adzɔgbe na Yehowa le gbedodoɖa me. Ele be amesiame si lɔ̃ Mawu ŋutɔŋutɔ ‘natsɔ nu aʋu eme hena agbexɔxɔ.’ (Romatɔwo 10:10) Aleke nàwɔ esiae?
21, 22. Aleke nàwɔ ‘aʋu wò xɔse me le gaglãgbe’?
21 Na miafe hamemegãwo fe zimenɔla nanya be yedi be yeaxɔ nyɔnyrɔ. Awɔ ɖoɖo hamemetsitsi aɖewo nadzro biabia aɖewo siwo ku ɖe Biblia fe gɔmedzenufiafiawo ŋu me kpli wò. Ne hamemetsitsi siawo kpɔe be èdze na nyɔnyrɔxɔxɔ la, woana nànya be àte ŋu axɔ nyɔnyrɔ le takpekpe si le ŋgɔ gbɔna me. * Zi geɖe wofoa nufo si gaɖoa ŋku gɔmesese si le nyɔnyrɔxɔxɔ ŋu dzi na mí le ɣeyiɣi mawo me. Ekema nufolaa akpe amesiwo dze na nyɔnyrɔxɔxɔ be woaɖo biabia bɔbɔe eve aɖewo ŋu wòanye mɔ siwo dzi woato ‘aʋu wofe xɔse me le gaglãgbe’ dometɔ ɖeka.
22 Nyɔnyrɔxɔxɔ ye nye nusi dea dzesi wò ŋutɔŋutɔ be nètsɔ ɖokuiwò ɖe adzɔgbe na Mawu eye fifia nèva zu Yehowa Ðasefowo dometɔ ɖeka. Wonyrɔa amesiwo dze na nyɔnyrɔxɔxɔ ɖe tsi me bliboe tsɔ ɖenɛ fiana le gaglãgbe be wonye amesiwo ɖe adzɔgbe na Yehowa.
GƆMESESE SI LE WÒ NYƆNYRƆXƆXƆ ŊU
23. Nukae wòfia be woana nyɔnyrɔ ame le “Fofo la kple Vi la kpakple gbɔgbɔ kɔkɔe la fe ŋkɔa me”?
23 Yesu gblɔ be woanyrɔ yefe nusrɔ̃lawo le “Fofo la kple Vi la kpakple gbɔgbɔ kɔkɔe la fe ŋkɔa me.” (Mateo 28:19) Esia fia be amesi dze na nyɔnyrɔxɔxɔ va dze si Yehowa Mawu kple Yesu Kristo fe ŋusẽ eye wòlɔ̃ be yeabɔbɔ ɖe wo te. (Psalmo 83:19; Mateo 28:18) Eva kpɔ akpa si Mawu fe gbɔgbɔ kɔkɔe, alo dɔwɔŋusẽ, wɔna la hã dze sii helɔ̃ ɖe efe dɔwɔwɔ dzi.—Galatiatɔwo 5:22, 23; Petro II, 1:21.
24, 25. (a) Nuka fe kpɔɖeŋue nyɔnyrɔxɔxɔ nye? (b) Biabia kae wòle be míakpɔ ŋuɖoɖo na?
24 Gake nyɔnyrɔxɔxɔ menye tsi me yiyi dzro ko o. Enye kpɔɖeŋu na nu vevi aɖe. Ne wonyrɔ wò ɖe tsia me la, efia be èku le kpɔɖeŋunyagbɔgblɔ nu le alesi nènɔa agbee tsã gome. Fɔfɔ tso tsia me fia be nègagbɔ agbe azɔ na Mawu fe lɔlɔ̃nu wɔwɔ. Ðo ŋku edzi hã be Yehowa Mawu ŋutɔŋutɔe nèɖe adzɔgbe na, ke menye na dɔ aɖe, taɖodzinu aɖe, amegbetɔ aɖe, alo na habɔbɔ aɖe o. Wò adzɔgbeɖeɖe kple nyɔnyrɔxɔxɔ nye xɔlɔ̃ nyui aɖe dzedze kple Mawu—si nye fomedodo kplikplikpli me nɔnɔ kple eyama—fe gɔmedzedze.—Psalmo 25:14.
25 Nyɔnyrɔxɔxɔ menye kpeɖodzi na ɖeɖekpɔkpɔ godoo o. Apostolo Paulo ŋlɔ bena: “Mitsɔ vɔvɔ̃ kple dzodzo nyanyanya wɔ mia ŋutɔwo miafe xɔxɔdɔ la.” (Filipitɔwo 2:12) Mɔ aɖe fe gɔmedzedze koe nyɔnyrɔxɔxɔ nye. Biabia lae nye, Aleke nàwɔ akpɔtɔ anɔ Mawu fe lɔlɔ̃ la me ɖaa? Agbalẽ sia fe ta mamlɛtɔ aɖo biabia ma ŋu.


text:
Nya Nyui Si Tso Mawu Gbɔ!
Nu kae nye nya nyui si tso Mawu gbɔ? Nu ka tae míaka ɖe edzi? Agbalẽ gbadza sia ɖo Biblia me nyabiase siwo amewo lɔ̃a biabia la ŋu.
Ale Si Nàwɔ Agbalẽ Gbadza Sia Naɖe Vi Na Wò
Agbalẽ gbadza sia akpe ɖe ŋuwò be nusɔsrɔ̃ tso Mawu fe Nya Biblia me tẽe navivi nuwò. Mawunyakpukpui siwo le memama ɖe sia ɖe te la fia afi si nàte ŋu akpɔ ŋuɖoɖo le axlẽ le wò Biblia me.
Nu Kae Nye Nya Nyui La?
Xlẽ nu tso nya nyui si le Mawu si na mí, nu si ta wòhiã kpata ɖo kple nu si wòle be nàwɔ la ŋu.
Ame Kae Nye Mawu?
Ðe ŋkɔ le Mawu sia? Ðe Yehowa tsɔ ɖe le eme na mía?
Mawu Gbɔe Nya Nyui La Tso Vavã?
Aleke míawɔ aka ɖe edzi be Biblia me nyawo nye nyatefe?
Ame Kae Nye Yesu Kristo?
Xlẽ nu tso ale si Yesu fe agbe dze egɔmee, nu si ta wòva anyigba ɖo kple nu si wɔm wòle fifia la ŋu.
Nu Kae Nye Mawu Ƒe Tameɖoɖo Na Anyigba La?
Biblia ɖe nu si tae Mawu wɔ anyigba, ɣeyiɣi si me fukpekpe nu ayi kple etsɔme nyui si le anyigba la kple ame siwo anɔ edzi la lalam la me.
Mɔkpɔkpɔ Kae Li Na Kukuawo?
Nɔnɔme ka mee ame kukuwo le? Ðe míagakpɔ míafe ame vevi siwo ku la akea?
Nu Kae Nye Mawu Fiaɖufe La?
Ame kae nye Mawu Fiaɖufea fe Fia, eye nu kawoe Fiaɖufea awɔ?
Nu Ka Tae Mawu Ðe Mɔ Vɔ̃ɖinyenye Kple Fukpekpe Li Ðo?
Aleke vɔ̃ɖinyenye dze egɔmee, eye nu ka tae Mawu ɖe mɔ fukpekpe kpɔtɔ li? Ðe fukpekpe nu ayi gbe aɖe gbea?
Aleke Nàwɔ Be Dzidzɔ Nanɔ Wò Ƒomea Me?
Yehowa, Mawu dzidzɔtɔ la, di be dzidzɔ nanɔ fomewo me. Kpɔ aɖaŋu nyui siwo le Biblia me na srɔ̃ŋutsuwo, srɔ̃nyɔnuwo, dzilawo kple ɖeviwo ɖa.
Aleke Nàwɔ Akpɔ Tadedeagu Vavãtɔ Adze Sii?
Subɔsubɔha vavã ɖeka koe lia? Bu nu atɔ̃ siwo dea dzesi tadeagula vavãwo kple subɔsubɔha vavãtɔ ŋu kpɔ.
Aleke Biblia Me Gɔmeɖosewo Ðea Vi Na Míi?
Yesu ɖe nu si ta míehiã gɔmeɖosewo la me eye wòyɔ gɔmeɖose eve siwo le vevie wu la hã.
Aleke Nàwɔ Ate Ðe Mawu Ŋu?
Xlẽ nyati sia nàkpɔe ɖa nenye be Mawu ɖoa to gbedodoɖawo katã alo meɖonɛ o, ale si míado gbe ɖa kple nu bubu siwo míate ŋu awɔ ate ɖe Mawu ŋu.
Nu Kae Nye Nya Nyui Si Ku Ðe Subɔsubɔhawo Ŋu?
Ðe amewo katã ava wɔ ɖeka asubɔ Mawu vavã ɖeka kolia gbe ɖeka?
Nu Ka Tae Habɔbɔ Le Mawu Si Ðo?
Biblia gblɔ nu si tae Kristotɔ vavãwo nye habɔbɔ la na mí.
Nu Ka Tae Wòle Be Nàyi Nusɔsrɔ̃a Dzi?
Aleke nàwɔ Mawu ŋuti sidzedze si su asiwò la naɖe vi na ame bubuwo? Ƒomedodo kae ate ŋu ava nɔ mia kple Mawu dome?


text:
Ðe Biblia Ƒo Nu Tso Fuɖeɖe Ŋua?
Ale si Biblia ɖo eŋui
Agbe nye nu kɔkɔe le Mawu ŋkume, eye ebua fugboe kura gɔ̃ hã be enye ame gbagbe. Gbɔgbɔ ʋã Fia David wògblɔ tso Mawu ŋu be: “
Esi menye ʋukɔe la, wò ŋkuwo kpɔm.” (Psalmo 139:16) Mawu gblɔ be woabia hlɔ̃ ame si wɔ nu vevi vi nɔdɔme. Esia fia be ebua vi si womedzi haɖe o fe agbe ɖeɖe ɖa be enye amewuwu.—2 Mose 20:13; 21:22, 23.
Ke ne nɔnɔme sesẽ aɖe va do mo ɖa le vidziɣi, si na vidzĩa kple dadaa siaa fe agbe ɖo afɔku me, eye wo dometɔ ɖeka fe agbe ko woate ŋu aɖe ya ɖe? Le go sia me la, srɔ̃tɔawo atso nya me le wo dometɔ si fe agbe ta woakpɔ ŋu.


text:
AKPA 4
Israel-fia Gbãtɔ Va Se Ðe Aboyomenɔnɔ Le Babilon
Saul va zu Israel-fia gbãtɔ. Gake Yehowa gbee, eye wòtia Dawid be wòaɖu fia ɖe etefe. Míasrɔ̃ nu geɖe tso Dawid ŋuti. Esi wònye ɖevi la, ewɔ aʋa kple Goliat, ame dzɔtsu la. Emegbe la, esi le Fia Saul, ŋuʋãla la nu. Eye Abigail dzetugbee la xe mɔ nɛ be mewɔ bometsinu o.
Emegbe la, míasrɔ̃ nu geɖe le Dawid fe vi Salomo, amesi xɔ ɖe Dawid tefe abe Israel-fia ene la ŋuti. Israel-fia gbãtɔ etɔ̃awo dometɔ ɖesiaɖe ɖu fia hena fe 40. Le Salomo fe ku megbe la, woma Israel ɖe fiaɖufe eve me, anyiehe kple dziehe fiaɖufe.
To 10 fe dziehe fiaɖufe la nɔ anyi fe 257 hafi Asiriatɔwo va tsrɔ̃e. Ƒe 133 megbe la, wotsrɔ̃ to eve fe anyiehe fiaɖufe la hã. Fifia ya la, woɖe aboyo Israel-viwo yi ɖe Babilon. Eyata Akpa ENELIA kpe fe 510 fe ŋutinya ɖo, ɣeyiɣi, sia me nukunu geɖe dzɔ.
LE AKPA SIA
ŊUTINYA 56 LIA
Saul—Israel Fia Gbãtɔ
Mawu ŋutɔe tia Saul gake eva gbee emegbe; míate ŋu asrɔ̃ nu vevi aɖe tso Saul fe ŋutinyaa me.
ŊUTINYA 57 LIA
Mawu Tia David
Nu kae Mawu kpɔ le David ŋu si nyagblɔɖila Samuel mekpɔ o?
ŊUTINYA 58 LIA
David Kple Goliat
Menye akafo ɖeɖe koe David zã tsɔ kpe aʋa kple Goliat o, ke ewɔ nu bubu aɖe si de ŋgɔ boo la hã ŋu dɔ.
ŊUTINYA 59 LIA
Nu Si Ta Wòle Be David Nasi
Saul kpɔ dzidzɔ ɖe David ŋu gbã, gake eva ʋã ŋui hedi be yeawui. Nu ka tae?
ŊUTINYA 60 LIA
Abigail Kple David
Abigail yɔ srɔ̃a be yakame, gake esia kpɔ ŋutsua fe agbe ta gbe ma gbe.
ŊUTINYA 61 LIA
Woɖo Fia David
David to nu siwo wòwɔ kple nu siwo melɔ̃ be yeawɔ o dzi ɖee fia be yedze anye Israel-fia.
ŊUTINYA 62 LIA
Dzɔgbevɔ̃e Ðo David Ƒeme
David da vo gã aɖe si he xaxa va eya ŋutɔ kple efe fomea dzi fe geɖe.
ŊUTINYA 63 LIA
Nunyala Fia Salomo
Ðe wòɖoe be yeafe ɖevia ɖe eve ŋutɔŋutɔa?
ŊUTINYA 64 LIA
Salomo Tu Gbedoxɔ
Togbɔ be Salomo fe nunya de ŋgɔ hã la, woble enu wòwɔ nu gbegblẽ kple bometsinu aɖe.
ŊUTINYA 65 LIA
Fiaɖufe La Ma
Esi Yeroboam dze dziɖuɖu gɔme teti ko la, ena dukɔ la da le Mawu fe sewo dzi.
ŊUTINYA 66 LIA
Izebel—Fianyɔnu Vɔ̃ɖi Aɖe
Izebel tsɔa akpa sesẽ xɔa nu sia nu si wòdi be nezu ye tɔ.
ŊUTINYA 67 LIA
Yehosafat Ðo Dzi Ðe Yehowa Ŋu
Nu ka tae hadzila siwo mebla aʋakpa o la adze ŋgɔ na asrafo siwo ho aʋa?
ŊUTINYA 68 LIA
Ŋutsuvi Eve Siwo Gagbɔ Agbe
Ðe wòanya wɔ be woagbɔ agbe ame aɖe si kua? Ɛ̃, edzɔ kpɔ!
ŊUTINYA 69 LIA
Nyɔnuvi Aɖe Kpe Ðe Kalẽtɔ Aɖe Ŋu
Dzi nɔ efo wòfo nu, si wɔe be nukunu aɖe va dzɔ mlɔeba.
ŊUTINYA 70 LIA
Yona Kple Tɔmelã Gã La
Yona srɔ̃ nu vevi aɖe ku ɖe toɖoɖo Yehowa ŋu.
ŊUTINYA 71 LIA
Mawu Do Paradiso Aɖe Ŋugbe
Paradiso gbãtɔ nɔ sue; esia ya axɔ anyigba bliboa dzi.
ŊUTINYA 72 LIA
Mawu Kpe Ðe Fia Hizkiya Ŋu
Mawudɔla ɖeka wu Asiria asrafo 185,000 sɔŋ le zã ɖeka me.
ŊUTINYA 73 LIA
Israel Fia Nyui Mamlɛtɔ
Dzi nɔ Yosiya fo wòɖe afɔ vevi aɖe esime wònye ɖekakpui.
ŊUTINYA 74 LIA
Ŋutsu Si Mevɔ̃na O
Yeremiya susui be yemetsi haɖe ne yeanye nyagblɔɖila o, gake Mawu ya nya be Yeremiya ate ŋui.
ŊUTINYA 75 LIA
Ŋutsuvi Ene Le Babilon
Wokpɔ dzidzedze togbɔ be woɖe wo ɖe aga tso wofe fometɔwo gbɔ hã.
ŊUTINYA 76 LIA
Wotsrɔ̃ Yerusalem
Nu ka tae Mawu na Israel fe futɔ siwo nye Babilontɔwo la va tsrɔ̃ Yerusalem?


text:
NYATI SI LE AKPAA DZI | ÐE DZƆDZƆMEŊUTINUNYA VA XƆ ÐE BIBLIA TEƑEA?
Ale Si Dzɔdzɔmeŋutinunya Ðea Vi Na Wòe
Nyagɔmeɖegbalẽ aɖe ɖe dzɔdzɔmeŋutinunya gɔme be, enye “nusɔsrɔ̃ tso dzɔdzɔmenuwo fe nɔnɔme kple ɣletinyigba siwo le yamenutowo me fe zɔɖeɖe ŋu tsitotsito to wo dodo kpɔ, ŋkuléle ɖe wo ŋu kple wo ŋuti kɔntabubuwo me.” Ebia kutrikuku geɖe hafi woawɔ esia, eye zi geɖe la, dɔa tea ɖeɖi ame ŋu. Dzɔdzɔmeŋutinunyalawo kua kutri doa nuwo kpɔ heléa ŋku ɖe wo ŋu hena kwasiɖawo, ɣletiwo, alo fe geɖee gɔ̃ hã. Ɣeaɖewoɣi la, wofe agbagbadzedzewo meɖea vi aɖeke o, ke hã wofe dɔawo ɖe vi na amefomea le go geɖe me. Bu efe kpɔɖeŋu aɖewo ŋu kpɔ.
Asitsaha aɖe si le Europa la tsɔ aŋe sesẽwo kple sranui deŋgɔwo tsɔ wɔ tsitsyɔnu aɖe si tsyɔa tsi foɖi wòzua tsi nyui, be amewo nagano tsi foɖi o, ale be woafo asa na dɔlélewo. Wozãa tsitsyɔnu siawo fomevi ne dzɔdzɔmefɔkuwo gblẽ nu le tefe aɖewo, abe anyigbaʋuʋu si dzɔ le Haiti le fe 2010 me ene.
Woda mɔ̃ siwo woyɔna be satelait la ɖe yame ʋĩi wofoa xlã anyigbaa hedoa ka kple wo nɔewo eye wozu mɔfianu si wona ŋkɔe be GPS. Togbɔ be le gɔmedzedzea me la, asrafowo koŋue wowɔ mɔfianu sia na hã, ekpena ɖe ʋukulawo, yameʋukulawo, melikulawo, adelawo kple mɔzɔla tsaɖilawo ŋu be woagabu o. Ame siwo to GPS-mɔfianua vɛ la na wòle bɔbɔe fifia be mɔzɔla naɖo afi si yim wòle dedie.
Ðe nèwɔa asitelefon, kɔmpiuta, alo Internet ŋu dɔa? Ðe nèkpɔe be wò dɔléle ka ɖe eme na ye alo yele lãmesẽ nyui me fifia le atike deŋgɔ si wowɔ na wò ta? Ðe nèɖoa yameʋua? Ne èɖo eŋu be ɛ̃ la, ekema wò hã èle gome kpɔm le viɖe gbogbo siwo dzɔdzɔmeŋutinunya he vɛ na amefomea la me. Ena agbea ka ɖe eme na wò le go geɖe me.
DZƆDZƆMEŊUTINUNYA ƑE SEÐOƑE
Esi dzɔdzɔmeŋutinunyalawo le agbagba dzem be yewoadzi yewofe nunya ɖe edzi ta la, woyi edzi le numekuku wɔm le dzɔdzɔmenuwo ŋu le xexea me godoo egbea. Nukliaŋutinunyalawo léa ŋku ɖe ale si atɔm wɔa dɔe le etome ŋu, eye ɣletiviŋutinunyalawo hã srɔ̃a nu tso ale si ɣletiviwo nɔ le fe biliɔn geɖe siwo va yi me ŋu ale be yewoanya ale si xexe bliboa wɔ va dzɔ. Esi wole yamenutoa me tsam yi didife ʋĩi hele nu siwo ŋku mate ŋu akpɔ o kple nu siwo asi mate ŋu alé o dim ta la, wo dometɔ aɖewo xɔe se be, ne Mawu si ŋu Biblia fo nu tsoe la li la, ke ele be yewoake ɖe eŋu.
Menye nu ma koe ame mawo kple xexemenunyala xɔŋkɔwo susu o. Ke wolé nu si dzɔdzɔmeŋutinunyala agbalẽŋlɔla Amir D. Aczel yɔ be, “dzɔdzɔmeŋutinunya fe kpeɖodzi siwo ɖee fia be Mawu meli o” hã me ɖe asi. Le kpɔɖeŋu me, wo dometɔ aɖe si wonya nyuie le xexea me godoo la gblɔ be, “esi womeke ɖe kpeɖodzi aɖeke ŋu be Mawu aɖe li si wɔ akpa vevi aɖe le xexe bliboa wɔwɔ me o ta la, esia ɖee fia ɖikekemanɔmee be mawu ma meli o.” Eye wo dometɔ aɖewo hã gblɔna be “akunyawɔwɔ” kple “amefuflu manyatalenu” ye Mawu si ŋu Biblia fo nu tsoe la fe dɔwɔwɔwo nye. *
Gake biabia lae nye be: Ðe dzɔdzɔmeŋutinunyalawo srɔ̃ nu tso dzɔdzɔmenuwo ŋu ale si dze be woafo nya keŋkeŋ azɔa? Ŋuɖoɖoae nye ao. Togbɔ be wowɔ ŋgɔyiyi geɖe hã la, wo dometɔ geɖe lɔ̃ ɖe edzi be nu gbogbo aɖewo gali siwo yewomenya haɖe o, siwo ɖewohĩ yewomate ŋu anya gbeɖe o. Dzɔdzɔmeŋutinunyala xɔŋkɔ, Steven Weinberg, si xɔ Nobel nunana le dzɔdzɔmenuwo gɔmesese ŋu la gblɔ be: “Míate ŋu anya nu tso dzɔdzɔmenuwo ŋu keŋkeŋ gbeɖe o.” Nufialagã, Martin Rees, si nye Britain Fiafometɔ Ɣletiviŋutinunyala la, ŋlɔ bena: “Nanewo li siwo gɔme amegbetɔwo mate ŋu ase gbeɖe o.” Nyatefea ye nye be dzɔdzɔmenu geɖewo gakpɔtɔ li siwo gɔme dzɔdzɔmeŋutinunyala siwo li egbea mekpɔ se o—tso lãmenugbagbevi suetɔ kekeake dzi yi ɖe nu siwo le xexe gbahooa me dzi. Kpɔ efe kpɔɖeŋu siawo ɖa:
Nugbagbeŋutinunyalawo mekpɔ se lãmenugbagbeviwo fe dɔwɔwɔ gɔme bliboe o. Eye nu siwo gɔme womekpɔ se o ye nye ale si lãmenugbagbeviwo nyia wo ɖokuiwoe, ale si wowɔa nunyiame siwo nye protein-wo kple ale si wowɔna dzina ɖe edzii.
Nuheŋusẽ kpɔa ŋusẽ ɖe mía dzi gbe sia gbe le aɖabafofo ɖe sia ɖe me. Ke hã, dzɔdzɔmeŋutinunyalawo metea ŋu sea egɔme o. Womenya ale si tututu nuheŋusẽ hea wò ɖe anyi ne èti kpo alo ale si wòwɔna be ɣletia foa xlã anyigbaa pɛpɛpɛ evɔ metena ɖa le efe mɔ dzi gbeɖe o.
Yamenutomeŋutinunyalawo bu akɔnta be nu siwo wotsɔ wɔ xexe gbahooa la fe akpa si ade 95 le alafa me la nye nu makpɔmakpɔwo kple nu siwo wofe mɔ̃wo mate ŋu ade dzesii o. Woma nu wɔnuku sia ɖe akpa eve me heyɔ wo be nu makpɔmakpɔ kple ŋusẽ makpɔmakpɔ. Womenya ale si tututu nu siawo fe nɔnɔme le va de asi na egbea o.
Nu bubu aɖewo hã li siwo dzɔdzɔmeŋutinunyalawo menya o, siwo nana wotɔtɔna. Nu ka tae nya sia le vevie ɖo? Dzɔdzɔmeŋutinunyala agbalẽŋlɔla xɔŋkɔ aɖe ŋlɔ bena: “Nu siwo míenya o la sɔ gbɔ sãsãsã wu nu siwo míenya. Nye ya mekpɔe be ele be nu siwo nàsrɔ̃ le dzɔdzɔmeŋutinunya me la nàwɔ nuku na wò eye wòaʋã wò be nàgasrɔ̃ nu geɖee tsɔ wu be nàde ga wò susu.”
Ne ewɔ na wò be esusɔ vie dzɔdzɔmeŋutinunya nava xɔ ɖe Biblia tefe ahaɖe Mawu dzi xɔse ɖa kura la, ke bu nya sia ŋu kpɔ: Ne dzɔdzɔmeŋutinunyala bibiwo wɔ wofe dɔwɔnu sesẽwo ŋu dɔ le numekukuwɔwɔ me evɔ nu sue aɖe koe wote ŋu nya le dzɔdzɔmenuwo ŋu la, ɖe wòasɔ be woaŋe aɖaba afu nu siwo womenya haɖe o la dzia? Numekugbalẽ deŋgɔ aɖe yi nyaa gbɔ tẽe le nyati legbee aɖe si woŋlɔ ku ɖe ɣletiviŋutinunya fe ŋutinya kple efe ŋgɔyiyi ŋu la me esi wòfo nya ta be: “Esi amegbetɔwo srɔ̃ nu tso ɣletiviwo ŋu fe 4,000 sɔŋ vɔ la, edze abe womenya nu boo aɖeke le xexe gbahoo sia ŋu o abe ale si ko wòanya nɔ le blema Babilontɔwo gome ene.”—Encyclopedia Britannica.
Yehowa Ðasefowo dea bubu gome si le ame ɖe sia ɖe si be wòatso nya me le nya sia ŋu la ŋu. Míedzea agbagba be míazɔ ɖe Biblia fe aɖaŋuɖoɖo si nye, “Amewo katã nanyae be nugɔmeselawo mienye” la dzi. (Filipitɔwo 4:5) Esi nya sia le susu me na mí la, míele dzi dem fo na wò be nàxlẽ nu tso ale si Biblia kple dzɔdzɔmeŋutinunya wɔ ɖeka hede nu wo nɔewo me la ŋu.
^ mm. 9 Nu siwo subɔsubɔhawo fia le blema kple nu siwo fiam wole egbea la tae ame aɖewo gbe Biblia ɖo. Le kpɔɖeŋu me, wofia nu be anyigba la le xexe gbahoo la titina, eye ŋkeke ade siwo dometɔ ɖe sia ɖe nye gafofo 24 lae Mawu tsɔ wɔ xexea.—Kpɔ aɖaka si fe tanyae nye “ Biblia La Kple Nyatefenya Siwo Dzi Dzɔdzɔmeŋutinunya Ðo Kpee.”


text:
Nu Ka Tae Mawu Ðe Mɔ Nazitɔwo Tsrɔ̃ Yudatɔwo?
Ame geɖe siwo biaa nya sia la ŋutɔ kpe fu dziŋɔwo alo wofe ame veviwo kpe fu le tsɔtsrɔ̃ dziŋɔ sia me eye menye biabia sia fe ŋuɖoɖo ko dim wole o, ke boŋ akɔfafa dimee wole. Ame aɖewo bua ale si Nazitɔwo tsrɔ̃ Yudatɔwo be enye amegbetɔwo fe nuwɔna dziŋɔtɔ kekeake eye esia na wòsesẽna na wo be woaxɔ Mawu dzi ase.
Susu totro siwo nɔa amewo si ɖe Mawu Kple Yudatɔwo fe tsɔtsrɔ̃ sia ŋu
Alakpanya: Mesɔ be ame nadi be yeanya nu si tae Mawu ɖe mɔ Nazitɔwo tsrɔ̃ Yudatɔwo o.
Nyatefenya: Ame siwo si xɔse sẽŋu le bia nya Mawu ku ɖe nu si tae wòɖe mɔ ɖe nu vɔ̃ɖi wɔwɔ ŋu la ŋuti. Le kpɔɖeŋu me, nyagblɔɖila Xabakuk bia Mawu be: “Nu ka ŋuti nèna mele nu vlo wɔwɔ tefe kpɔm, eye nèle hiãkame kpɔm kple ŋku, gbegblẽ kple ŋutasesẽ le ŋkunye me, avuwɔwɔ li, eye dzre dzɔ?” (Xabakuk 1:3) Mawu meka mo na Xabakuk o, ɖe wòna wòŋlɔ efe nyabiase ma ɖe Biblia me boŋ be mí katã míava xlẽ.
Nyatefenya: Mawu lé fu ŋutasẽnuwɔwɔwo kple fukpekpe siwo esiawo hena vaa amewo dzi la siaa. (Lododowo 6:16-19) Le Noa fe ŋkekeawo me le blema la, ŋutasẽnuwɔwɔ siwo xɔ afe ɖe anyigba bliboa dzi la ‘ɖu dzi’ na Mawu. (1 Mose 6:5, 6) Ðikeke mele eme o be ale si Nazitɔwo tsrɔ̃ Yudatɔwo la hã ɖu dzi nɛ ŋutɔ.—Maleaxi 3:6.
Nyatefenya: Enye nyatefe be Mawu ɖe mɔ Romatɔwo tsrɔ̃ Yerusalem le fe alafa gbãtɔ me ya. (Mateo 23:37–24:2) Gake tso ɣemaɣi la, Mawu megatia gbegbɔgblɔ aɖe koŋ dolawo be woawoe nye ye tɔ hewɔa nu ɖe wo ŋu etɔxɛe alo hea to na wo o. Le Mawu gbɔ la, “vovototo aɖeke mele Yudatɔ kple Helatɔ dome o.”—Romatɔwo 10:12.
Nyatefenya: Togbɔ be Mawu mehea fukpekpe vaa amewo dzi gbeɖe o hã, ɣeaɖewoɣi la, eɖea mɔ ɖe eŋu ɣeyiɣi vi aɖe.—Yakobo 1:13; 5:11.
Nu ka tae Mawu ɖe mɔ Nazitɔwo tsrɔ̃ Yudatɔwo o?
Susu si tae Mawu ɖe mɔ amegbetɔwo katã le fu kpem ɖo la ke tae wòɖe mɔ Nazitɔwo tsrɔ̃ Yudatɔwo ɖo: be woakpɔ ŋuɖoɖo na nyui kple vɔ̃ fe nya si fɔ ɖe te gbe aɖe gbe ʋĩ ke la. Biblia ɖee fia kɔtɛe be Abosam ye le xexea dzi ɖum egbea, menye Mawu ye o. (Luka 4:1, 2, 6; Yohanes 12:31) Togbɔ be nyati si fe kadodo nàkpɔ le tanya sia te ɖe nu si tae Mawu ɖe mɔ ɖe fukpekpe ŋu me tsitotsito hã la, nyatefenya eve aɖewo dze le Biblia me siwo akpe ɖe mía ŋu míase nu si tae Mawu ɖe mɔ Nazitɔwo tsrɔ̃ Yudatɔwo ɖo la gɔme.
Ame ka gbɔe wòtso be Nazitɔwo tsrɔ̃ Yudatɔwo? Mawu gblɔ nu si wòdi tso amegbetɔ gbãtɔ siwo nye Adam kple Xawa si la na wo, gake mezii ɖe wo dzi o. Wotiae be yewo ŋutɔwo yewoaɖo nu si nye nyui kple nu si nye vɔ̃ na yewo ɖokuiwo, eye nenema ko amegbetɔ bubuawo hã le ewɔm le fe gbogbo siwo kplɔe ɖo me. Wofe nyametsotso gbegblẽ ma he nɔnɔme dziŋɔwo va amefomea katã dzi. (1 Mose 2:17; 3:6; Romatɔwo 5:12) Ðeko wòle abe ale si agbalẽ aɖe gblɔe ene be: “Fukpekpe siwo le xexea me fe akpa gãtɔ tso ale si mímewɔa tiatiawɔblɔɖe si wona mí la ŋu dɔ nyuie o gbɔ.” (Statement of Principles of Conservative Judaism) Mawu mexɔ tiatiawɔblɔɖe le mía si o, ke boŋ ɖe wòna ɣeyiɣi amegbetɔwo be woawo ŋutɔwo woakpɔ wofe nyawo gbɔ le wo ɖokuiwo si ye Mawu manɔmee.
Mawu ate ŋu aɖɔ nu siwo Nazitɔwo gblẽ le Yudatɔwo ŋu la ɖo eye awɔe hã. Mawu do ŋugbe be yeafɔ ame miliɔn geɖe siwo ku la ɖe tsitre eye Yudatɔ siwo Nazitɔwo wu hã anɔ eme. Aɖe veve si ame siwo tsi agbe le Nazitɔwo fe ametsɔtsrɔ̃ ma me sena ne woɖo ŋku nu dziŋɔ siwo me woto dzi la hã ɖa. (Yesaya 65:17; Dɔwɔwɔwo 24:15) Lɔlɔ̃ si le Mawu si na amegbetɔfomea nye kpeɖodzi be awɔ ɖe efe ŋugbedodo siawo dzi.—Yohanes 3:16.
Ame siwo tsi agbe le Nazitɔwo fe ametsɔtsrɔ̃ ma me la dometɔ geɖe te ŋu va xɔ Mawu dzi se eye wofe dzi dze eme le agbe me esi wova se nu si tae Mawu ɖe mɔ vɔ̃ɖinyenye kpɔtɔ li kple tame si wòɖo be yeaɖɔ nu siwo vɔ̃ɖinyenye gblẽ le amewo ŋu la katã ɖo la gɔme.
Srɔ̃ Nu Geɖe Wu
Nuka Tututue Nye Biblia fe Nufiafia?
Nukata Mawu Ðe Mɔ Fukpekpe Li?
Amewo bua fɔ Mawu be eya gbɔe fukpekpe siwo katã le xexea me la tso. Nu kae nye wò susu? Srɔ̃ nu tso nu si Mawu gblɔ be eya gbɔe fukpekpe tso ŋu.


text:
Nu Ka Tae Mieɖua Kristmas O?
Susu masɔmasɔ siwo le amewo si
Nyakpakpa: Nu si tae Yehowa Ðasefowo meɖua Kristmas o lae nye be womexɔ Yesu dzi se o.
Nyatefea: Kristotɔwoe míenye. Míexɔe se be Yesu Kristo dzi koe míate ŋu ato akpɔ ɖeɖe.
Nyakpakpa: Mietsɔa miafe nufiafia si nye be womegaɖu Kristmas o la maa fomewo me.
Nyatefea: Míetsɔa ɖe le fomewo fe nyonyo me vevie, eye míezãa Biblia tsɔ tua fomewo ɖo.
Nyakpakpa: Mienana be nunana amewo, biabia be ŋutifafa nava anyigba dzi eye woakpɔ ŋudzedze nyui ɖe amegbetɔwo ŋu siwo yia edzi le Kristmas dzi la toa mia ŋu.
Nyatefea: Míedzea agbagba gbe sia gbe be míana nu amewo ahanɔ ŋutifafa me kpli wo. (Lododowo 11:
Faa miexɔe, faa minae.” (Mateo 10:8) Gakpe ɖe eŋu la, míenana amewo nyana be Mawu Fiaɖufea koe ahe ŋutifafa vavã ava anyigba dzi.
Nu ka tae Yehowa Ðasefowo Meɖua Kristmas o?
Yesu de se be míaɖo ŋku yefe ku dzi, ke menye efe dzigbe dzi o.
—Luka 22: 19, 20.
Yesu fe apostoloawo kple efe nusrɔ̃la gbãtɔwo meɖu Kristmas o. Numekugbalẽ aɖe (New Catholic Encyclopedia) gblɔ be: “
Ƒe 243 [Mía Ŋɔli] megbe hafi woɖo Yesu fe dzigbezãɖuɖu anyi,” si nye fe alafa ɖeka kple edzivɔwo le apostolo mamlɛa fe ku megbe.
Kpeɖodzi aɖeke meli be wodzi Yesu le December 25 lia dzi o; womeŋlɔ ŋkeke si dzi wodzi la ɖe Biblia me o.
Míexɔe se be Mawu meda asi ɖe Kristmas-ɖuɖu dzi o, elabena trɔ̃subɔlawo fe kɔnuwo mee wòdzɔ tso.
—2 Korintotɔwo 6:17.
Nu ka tae miagbe Kristmas-ɖuɖu si awɔe be amewo nalé mi ɖe nu?
Ame geɖewo gaɖua Kristmas togbɔ be wonya be trɔ̃subɔlawo fe kɔnuwo mee wòdzɔ tso eye be Biblia meda asi ɖe edzi o hã. Ame siawo ate ŋu abia be: Nu ka tae wòle be Kristotɔ nawɔ nu si ana be amewo nalé fui? Nu ka tae miagbe Kristmas-ɖuɖu si ana amewo nalé mi ɖe nu?
Biblia de dzi fo na mí be míawo ŋutɔwo míabu nuwo ŋu nyuie ahazã míafe “
tamebubu ŋutete.” (Romatɔwo 12:
Togbɔ be míawo ŋutɔwo míeɖua Kristmas o hã la, míedea bubu gome si le ame sia ame si be wòatia be yeaɖu Kristmas alo maɖui o la ŋu. Míegblẽa Kristmas-ɖuɖu me na amewo o.